Eskolan komun eta berogailu barik - Ahotsak.eus\nEskolan komun eta berogailu barik\nEskolan komun eta berogailu barik
Eskolan hiru komun zeuden: bat maistrarentzat eta beste biak beraientzat; baina ataskatuta egoten zirenez, kanpora joaten ziren eginbeharrak egitera. Berogailu bat bazegoen, baina sekula ez zuten piztuta ikusi. Leihoei kristal erdiak falta zitzaizkien. Maistra ere oso gogorra zen beraiekin eta jotzeko palua beti izaten zuen prest.
\nHizlaria(k): Markaida Barrenetxea, Bene; Markaida Barrenetxea, Bitoria\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan SOP-002-020 kodeko bideoa nahi duzula aipatzea: ahotsak@ahotsak.eus\nEskolan hiru komun zeuden: bat maistrarentzat eta beste biak beraientzat; baina ataskatuta egoten zirenez, kanpora joaten ziren eginbeharrak egitera. Berogailu bat bazegoen, baina sekula ez zuten piztuta ikusi. Leihoei kristal erdiak falta zitzaizkien. Maistra ere oso gogorra zen beraiekin eta jotzeko palua beti izaten zuen prest.\nGaia(k): Ohiturak eta bizimodua » Hezkuntza » Eskola , Herria, azpiegitura » Berrikuntzak » Argindarra eta ura\n-Bene: kumunek egon baegozan.\n-Bitori: Bi egozan bai.\n-Bene: Hiru egozan. Bat maistrek giltzeaz, berak erabiltten ieune ta beste bi ixitte, hiru egozan. Roperu, erruperu eta hiru kumun. Baia kumun bi ixitte, ze ataskata egoten ziren. Ordun, geure zereiñek eitten nora? Zipiriñeko landara, orain eskole, egon zara ezta? Orain eskole dauen lekun baso zan, baso. Oseake lantzar zatiek eta holan, sasi moltzok, sasi moltzok, harek sasi atzetxuk egon behar euden… joteko modun. Ze ha zan… gure kumunek harek ziren, euri itten baeun bere bai. Guk ez geunkon…\n-Ana Mari: Neskanak eta mutillenak. Kumunek harek.\n-Ana Mari: Sasi moltzok.\n-Bene: Neskak, ba…berrogeta hamarretik hirurogeire mutillek beste horrenbeste, edade duztittekok. Berazko eukin nahi estu egon, bardin zan. Zipiriñekoa… basora, geure zeriñek itten, eta ez paper zati bet garbittuteko, ez urik…\n-Bitori: Bueno, baia etzen bere paper… paperik, periodiku… guren periodiku leitzen zan. Baia hori sarri komenta du, hemen gure ingeruko etzetan ez zan periodikurik leitzen. Ordun…\n-Bene: Bueno, baia dana dala. Zelau eskole…\n-Bitori: Guren periodiku, ez baia periodiku leitzen zalako, ordun…\n-Ana Mari: Halan, zatitxuk zatitxuk intte ta…\n-Bene: Estufa bat egon itten zan eskolan, baia nik eguno, ibil nitzen urtetan eguno ez neun biztute ikusi, holau estufa biribil bet. Ordun estufarik… baia ez zan hori txarrena, bentanari, holau kristel txikitxuk…\n-Bitori: Bentana ederrak e? halauxe bentanalak, ederrak!\n-Bene: Baia kristelan erdik falta jakezen. Han egon ber eun haixe…\n-Bitori: Bentanalak holan… baia kristel txiki… txikerrak. Ez holau kristel osokaz, kristel txikerrakaz.\n-Bene: Nik dekodan memori da eskola lohie, hotza, garrotade, paluk bai, hiru edo lau palu eukitten ieuzen maistrek mahai ganen. Batzuk akaba, apurtu ordureko nonok… alkahuetaren batek ekarten ieuzen ordek eta. Eta paluk, eta palukada itzelak, neuk ez neun asko hartu. Baia sano joten eun, sano joten eun.\n-Bitori: Nik behin dekot… behin baia koletibo izen zalako. Ta olgaten jon giñen errekreon eta ahaztu ein jakun… kanpai torren entzuten gendun ordu baia, entzun ez edo entzun gure ez edo ez dakit zer pasa zan, baia belu aillega giñen bueltan eta koletibo danak ta taka-taka-taka. Orduntxe baiño ez.\nEskola kontuak; doktrina\nUdaletxeko eskolak; irakasleak\nEskolara ez, baina baserrian gustura\nKomuneko papera; dutxarik ez\nEskola erdalduna Abadiñon\nMaistra baserritarrei burlaka; Pilar ikastetxera gero\nMaria maistrarekin ikasitakoa\nGerraosteko eskola: moja katalanaren debekuak\nEskolan lehen zigor gogorragoak


Gustavo Duran izen eta guzti dago For Whom the Bell Tolls eleberrian, eta izen eta guzti dago Gustavo Duran FBIren txostenetan. Bada bien artean alderik, ostera.\nEleberriari oraturik, Ernest Hemingway idazlearen ordura arteko liburuen artean salduena den horretan Gustavo Duranen erretratu laburra egina du hark. «Beste inorekin ezin baduk ere, gogora hadi Duranekin —diotso bere buruari eleberriko Jordan protagonistak—, inoiz militar antzeetan ikasi gabea eta musikagilea zena eta mutil jatorra zena eta gero deabruaren jeneral ona bihurtu zena. Durani hain arrunt egiten zitzaion gerra eta hain zitzaion erraza hura ikastea eta ulertzea, xakerako jaio den umeari xakean egitea zaion bezain erraza».\nBada horixe da, besteak beste, halako batean IX. Brigada Internazionalaren komandantea bilakatu zen gizona, orain Ernest Hemingwayk Kubara etor dadin gura duen Gustavo Duran. Eta etorri ere etorri egingo dena. Idazleak nobelan jarri dituenekin haserre ez dagoela seinale. Beste asko ostera erabat sutu dira Ernest Hemingwayk eleberrian sartu duen harako sarraski harekin. Errepublikaren aldekoek nobelan egin sarraskiarekin, hain zuzen.\nIzan ei zen, Andaluziako Ronda herrian-edo, eleberriko hamargarren atalean kontatzen denaren moduko sarraskiren bat. Eleberrian berriz, Segoviako hego-ekialdeko izen gabeko herritxo batean kokatu du sarraskia idazleak. Altxamendua hasi berria delarik, ibaiak inguratzen duen muino batean eraikia den herri batean —zein den ez da esaten, baina lekuaren deskribapena Sepulveda herriaren ezaugarriekin bat dator— ezkertiarrek udaletxean zarraturik eta hantxe inguraturik dituzte eskuindarrak, eta akabatu egin gura dituzte. Zelan eta handik banan-banan irtenarazi, gero jende-ilara biren artean makilakada kale nagusian gora joan eragin eta, horra, kalearen buruan den amildegian behera ibaira jaurtiz akabatu behar dituzte eskuindarrak.\nLehenengoetan jai giroan hasi den heriotzaren dantza hori gero eta saminago, gupidagabeago, jasangaitzago bilakatuz doakio irakurleari, eleberriko ustezko herrian direnei —narrazioaren arabera— okaztagarri bilakatuz doakien kasik eta hein berean. Altxamenduaren lehen eguneko gorrien jaia odol-bainu bilakatua da. Mutatis mutandis, faxisten gaiztakeria erakusteko, falangistek hamaika aldiz sexuz bortxatu Maria haren kasua kontatzen du, oreka guran edo, narratzaileak.\nHorraino nobelakoak. Errealitatean, komunistek, eta errepublikaren aldeko beste batzuek ere bai, gogor kritikatu dute Ernest Hemingwayren horko oreka-gura zuri hori. Eleberrian faxistak ere gogor kritikatu gura izan dituen arren —sexuz bortxatua den Mariaren kasua, sarraski horren aldean, ia deuseza delako iritzia egiten zaio irakurleari— Errepublikari traizio egin diolakoan dira kritikari horiek. Eta horiei, ia ezinbestez, hortxe datorkie gogora Madrilen Ernest Hemingway bedeinkatuari ematen zioten tratua; nola lortu zituen bere kasa libre ibiltzeko beharrezko igarobideak, nondik atera izaten zituen autoak eta erregaiak, edo Sidney Franklin aspaldi batean torero ibilia eta orduan beraren morroi zebilen arlote hari nork ematen zizkion kafeak eta whiskiak, eta azukreak, eta tabakoak, eta enparauak. Eta hori dena zeren trukean. Nondik nora, edo zeren izenean ematen zioten hari zentsuraren arduradunek, Arturo Bareak kasurako, ematen zioten pribilegiozko tratua.\nHala eta guztiz ere ez diote horrelakorik kritikatzen Ernest Hemingway idazleari Arturo Bareak-eta. Ez. Eleberriaren literatur balioa ukatzen dute, Ernestek eraiki duen ipuin modukoak funtsezkoena litekeena —gerra erretratatuz benetako Espainia erretratatzea— lortu duenik ukatuz, eta kito.\nErnest Hemingwayk Espainiaz —uste du Arturo Bareak— ez du ia ezer ikasi ez ulertu, zezenketen inguruko munduaz kanpokorik behintzat.\nEspainiako Errepublikaren Madrilgo zentsuraburuak, Arturo Barea nobelagile jaioak, literatur kontuak berdindu nahi ditu, idazleak idazlearenak kritikatuz, ez besterik. Gero ostera, Madrilgo beste "mesede" haiek ere gogoan harturik eta amorruz garbitu dituen ala ez kontuok, batek daki.\n«Lagunak egin zituen —dio Arturo Bareak Ernest Hemingway hari buruz—, edanean eta tabernan zirika jardunez lagunak egiten diren moduan. Gerra-kazetaria izan eta Florida hotel bonbardatuan halako bizimodu ez-erreal bat bizi zuen, hantxe, kanpo kazetarien artean, Nazioarteko Brigadetako ofizialen artean, turisten artean, emagalduen artean. Espainiarrekin polito hitz egin zezakeen, baina sekula ez zuen haien bizimoduan bat egin, ez Madrilen, eta ez lubakietan».\nKubako bizimoduaz berdintsu esan daiteke 1942ko udako azkenetan. Habanako portuan, tabernetan eta zuloetan ezagutzen ei ditu idazleak putak, litxarreroak, pirata-ustekoak eta bazterreko halako beste batzuk.\nHaatik, Ernest Hemingwayk Habanan nahi du bere eleberriko heroi nagusi Gustavo Duran. Eta hango jendeaz gutxi ikasitako Madrilen ezagutu zuen Gustavo Duran jaioa Habanara ekar dezaten eskatu duelarik, galdera dateke ea zer dakien Ernestek Kubako jendeaz. Ezer gutxi, orain arte esandako horiez gainera.\nBada, Sareak egin beharko du falangisten eta nazien gainetik begia ez kentzeko plangintza eta lana, horko kideek ezagutzen dute-eta ondo, bai, Habana ez ezik Kuba osoa. Zeregina ez zaie lar zaila egingo, orain arte, eta beranduenez jota 1937ko udaz geroztik, horrexetan ari izan dira-eta.\nOrain, berriz, 1936ko gerra hasi aurretik karrera egiten ziharduen musikagilea eta piano-jolea zena ipini nahi dute —pluralean, Enbaxadakoek— zeregin horretan buru. Nor-eta gerra hasi eta lasterrera, Ernest gerra kazetaria Madrilen izan zen 1937ko hartarako hain goiz, militarraren antzeak menperatzen zituela erakutsia zuen gizon huraxe nahi dute Habanako Enbaxadan. Eta nor da ba gizon hori?\nMadrilen atondu ei zuen zaleen espioitza-sare hori alde batera utzirik, bere buruaz zenbatgura ipuin kontatzen dakien Ernestek Hemingwayk badaki Gustavo Duran denbora batez hango —Madrilgo— SIMeko burua izan zena. Baina hori ez du inon aipatzen.\nEzagutu behar du Ernest Hemingwayk, ostera, SIM zerbitzua zer izan zen, The Fifth Column antzezlaneko Philip Rawlings protagonista nagusiak horrexentzat lan egiten duelako, besteak beste.\nIdazlea Gerra Zibileko gertalekuetara bigarrenez joan zenean sortu berria zen SIM —Servicio de Inteligencia Militar edo Inteligentzia Militarreko Zerbitzua— delakoa. Horretarako agindua 1938ko abuztuaren 9an eman baitzen. Eta, hara, aginduaren biharamunean nor-eta Gustavo Duran izendatu zuten Madril eskualdeko SIMeko buru. Gero, Duranek Inteligentzia Militarreko Zerbitzuko kide izateko hautatu zituenen artean ehunka komunistarekin batera lau-bost sozialista baino ez zirela eta, kargutik kenduko zuten arren, berriro lehenagoko ErrepublikakoArmadaren XX. Gorputzaren buru izendatzeko. Buruzagitza horretan amaitu zuen gizonak gerra, Valentziako iparraldeko frontea defendituz. Hori eta beste dena jausi zenean, ostera, itsasontziz egin zuen Ingalaterrara. Han estatubatuar batekin ezkondurik, Ameriketara egin zuen.\nHala bada, For Whom The Bell Tolls eleberrian izen eta guzti aipaturik ageri den Gustavo Durani Kubara etortzeko deia egin diotenean, Estatu Departamenduaren Rockefeller Fundazioan lanean ari da.\nEleberri hartan izen eta guzti aipaturik ageri den Gustavo Duran bera dateke, ziurrenik, The Fifth Column antzezlaneko pertsonaia nagusiaren iturria. Haatik, egiatan gertatu izan den edozeren ipuina beti beste eraren batera kontatzen dakien idazleak bere alter ego Philip atzerritarra egin zuen antzezlaneko protagonista. Alter ego horren ispiluan idazleak benetako zein gertaera gura izan duen islatu, eraldaturik bada ere baina islatu azken batean, horra galdera.\nEz ote zen, bada, Gustavo Duranentzat lanen bat egin izan zuela Ernestek? Hura, Gustavo, SIMekoa zenean. Eta horrela bada, zein lan? Ala Duranek lanen bat egin zuen Ernestentzat? Informazioak eskuratu Ernesti? Honek gero nori emateko baina? Berak erabiltzeko? Hemingwayren paperen artean Guda Zibilari buruzko txosten bat behintzat badago, idazleak Parisen jasoa. Adibidetzako balio duen txosten hori huts-hutsik kazetaritza lanetarako nahi ote zuen da zalantzan legokeena.\nGaldera horien erantzunak protagonistek dituzte. Kuban da bata, Estatu Batuetan bestea, hara etortzeko prest. Bigarren horrek, Duranek, faxisten modus operandi zehatza ez ezik, Espainiatik Kubara zereginen batera etorriak diratekeen batzuen aurpegiak ere ezagutu ditzake-eta, zerbitzu onak eskaini ahal izango dizkio Enbaxadari.\nGero, beste kontu bat da Gustavo Duran, Arte Ederretarako jaioa eta gerraren antzeetan trebaturiko gizona, FBIko txostenetan kriminal legez agertuko dela, Bulegoko batek 1943ko abuztuaren 13an sinatuko duen txostenean agertu ere agertzen den moduan. Hori, alabaina, urrun dago oraindino. Orain, 1942an, Duran Kubara ekar dezaten errekadua eroan behar duenak, Martha Gellhornek, Roosevelt senar-emazteak bisitatu dituelarik, laster izango ditu sokak eta korapiloak ondo josita Ernest Hemingwayren "The Crook Factory" sareak.


Barriek 2021: '21 S // 21 N', Javier R. Pérez Curiel-en erakusketa - Kulturklik\nBarriek 2021: "21 S // 21 N", Javier R. Pérez Curiel-en erakusketa\nBilbao 2021(e)ko irailaren 21(e)tik 2021(e)ko azaroaren 21(e)ra\n21 S // 21 N-n erakusketa-espazioa hedatu egiten da eta hainbat lan, estrategia eta gorputzen bidez okupatzen da, geroago horiek kenduz eta uzkurtuz. Hurrenez hurreneko okupazio eta desokupazio hori erakusketaren irekiera-dataren eta itxiera-dataren artean gertatzen da. Espazioan egiten diren aldaketak gorputzetik orientazioan eta esperientzian eragina duten erreakzioetatik abiatzen dira. Bere egitura bi baloreko grafiko baten kurba moduan uler daiteke: 'x' igarotako denboran duen balio bezala eta 'y' espazioaren okupazioan duen balio bezala. Irudi gisa isiltasunetik datorren eta isiltasunera itzultzen den hitz bat proposatzen da.\nData 2021(e)ko irailaren 21(e)tik 2021(e)ko azaroaren 21(e)ra


barren.eus - 'Anti Colores'\nLaburmetraiei tartea egingo diegu gaur. “Anti” filmak 1921.urtean kokatzen gaitu ipar Euskal Herrian eta “Colores” laburmetraiak egungo elkarrizketa baten lekuko egiten gaitu. Koloreen inguruko hausnarketa batean murgiltzen gaitu lau minutuz, zergatik deitzen diogu azal kolorea gure margo kutxako kolore konkretu bati? Noren azal kolorea da hori?\nLau minutuz ume eta heldu baten elkarrizketaren lekuko gara haurra margotzen ari den bitartean. Hezkuntzan lantzen hasi den gai baten barneratzen gaitu ume baten hausnarketaren bidez.\nBi laburmetraiak Bilboko 2020 Zinema ikusezinaren nazioarteko jaialdian ikusi ahal izan dira urrian. Filmak Bizkaiako zenbait aretotan ikusteko\naukera izaten da. “Kultura Comunication Desarrollo” Gobernuz Kanpoko Erakundea orain 12 urte hasi zen zinemaldi hau antolatzen eta urtez urte\nhazten ikusi dugu eta ikusle gehiagorengana iristen; tartean ikastetxeetara ere iristen da eta ikasleei filmak klase orduan eskaintzen zaizkie. Barakaldoko Nicolas Larburu Institutuko sarreran duten pantaila handian hilabetez zinemaldiari loturiko irudiak eta filmak aurreratu dituzte aurten.\nJosu Martinez zuzendariaren “Anti” filma iaz Zinebin (Bilboko Zine Laburren eta Dokumentalen jaialdian) ikusteko aukera izan zen. Ondoren\nEuskaltzaleen topaguneak aurtengo Laburbirako filmen artean aukeratu eta Elgoibarren irailean eman zuten. Dena dela, film laburrak ikusteko aukerak oraindik ere urriak direnez, eskertzekoa da hainbat zinemalditan programatzea. “Anti” filmak iraganeko Ipar Euskal Herrian kokatzen gaitu, 1921.urtean. Bertan, euskararen erabilera zen nagusi, euskaraz mintzo ziren familia eta lagun artean. Parisetik datorren irakasle berriarekin egoera hori aldatu egingo da, herrixkako umeak eskolan frantsesez hitz egitera behartuko ditu. Hizkuntza araua hausten duenak «anti» izeneko lepokoa jasoko du, umeen artean pasatzen joango dira egunean zehar, klaseak bukatzean anti-a daukan ikasleak zigor bat jasoko du. Horrelako ohiturek sortutako ondorioen inguruko hausnarketara garamatza filmak.


Zatoz Euskal Diasporaren Eguna Donostian ospatzera, Unanue Zar baserri historikoa ezagutzen duzula\nIrailean Donostian hotel gisa zabalduko den Unanue Zar baserri historikoan deitu du EuskalKultura.com-ek Euskal Diasporaren Eguna ospatzera\nIrailaren 8an gure diasporaren eta diasporako euskaldunen lana, errealitatea eta izatea bera ospatu eta aldarrikatzeko bilduko gara Euskal Diasporaren Egunean. Munduko hainbat euskal etxetan izango dira elkarretaratzeak. Euskal Herrian, ekitaldi instituzionala Gasteizen izango da; eta Donostian, EuskalKultura.com-ek antolatutako ekitaldian bilduko gara. Diaspora lokarri, egun goxoa pasatuko dugu Diasporako euskaldunok, eta Diasporako euskaldunen lagunok. Animatu eta zatoz eguna gurekin disfrutatzera!\nDonostia, Gipuzkoa. Ekitaldira guztiak daude gonbidatuta: Diasporan jaiota euskalerriratu eta egun hemen bizi direnak; eta han bizi eta egun hauetan hemen oporretan daudenak; baina ororen buru han edo hemen jaioak Diaspora hurbil sentitzen duten eta Diasporaren lagun diren guztiak.\nZoritxarrez ezin izango dut joan diasporaren eguneko festara bainan asko interesatzen zait proiektua eta lekua ezagutzea. Deituko dizuet orrialdean daukazuen zenbakira edo nahi baduzue idatzidazue email bat\nJoseba Etxeberria (Donostia), 2018/09/02 19:10


Iturrigorrira ibilaldia egin dute Amurrioko Gazte Asanbladako kideek - Aiaraldea.eus\nErredakzioa 2019-07-11 07:02 Jendartea Amurrio\nTologorrin egonaldia egin zuten atzo Gazte Asanbladakoek. "Kalea gurea da" kanpainaren barruan egindako 4. ekintza izan da.\nEkainaren 8an aurkeztu zuen Gazte Asanbladak udako kanpaina. Kalea gurea da lelopean, jarduera ugari egingo dituzte datozen asteetan ere. Atzo, esaterako, Iturrigorriko tontorrera igo ziren. Ekainean akelarrea eta gaztetxeko bosgarren urtemuga jaia burutu zituzten. Uztailaren 1ean, berriz, "kale eskola" antolatu zuten eta 4an pintxo pote musikatua.\nUdako zinema eta slackline tailerra izango dira hurrengo ekintzak, hilaren 17an eta 19an, hurrenez hurren. Amurrioko Gazte Egunarekin emango diote amaiera dinamikari, baina jaien ostean ere jarduera gehiago egingo dituzte "herrian umezurtz geratzen direnentzat".\nArgazkiak: Amurrioko Gazte Asanblada


Azken urteotan ospe handia irabazi du pisua. Eta nola erosi farmazia bat eta zeure burua prestatzeko. Hori da behin-betiko plus etxeko te pisua galtzea bere erabateko naturaltasuna. Eta nahiz eta ez dute bigarren mailako efektuak izan, ez dira osasun mehatxu larria.\nArgaltzeko tea jengibrea\nErrezeta tea pisu galera handi bat da, hainbat eta jaso ahal izango duzu bat ekarriko nahi den emaitza forma beheko pisua eta aberasteko gorputza propietate erabilgarria, eta plazer ematen prozesuan bere kontsumoa.\nErrezeta pisua galtzea tea jengibrea. Errezeta hau da ospetsuenetako bat, lagundu belaunaldi bat baino gehiago kentzeko gehiegizko pisua. Artean bere propietate erabilgarria, odol zirkulazioa estimulatzen, azkartu metaboliko prozesuak gorputza, eta horrek hartzen du zuzeneko rol erretzearen gantz zelulak. Egiteko jengibrea tea pisua galtzea izan behar du, pieza txiki moztu jengibrea, urarekin bete, eta jarri sua, ekarri irakiten eta 20 minutu irakiten. Behin tea hotz da giro-tenperaturan, erabili ahal izango da barruan, ondoren, gehitu eztia edo limoi zaporea.\nErrezeta te berdea jengibrea. Aldapatsuak green tea 5 minutu, ondoren, bota ezazu thermos eta batzuk gehitu xerra freskoa jengibrea. Ordu erdi bat geroago, tea edan ahal izango duzu. Eta errezeta hau da, tea pisua galtzea ez bakarrik laguntzen kentzeko kilo estra, baina, halaber, mantsotu zahartze prozesua eta kentzeko hotza eta eztul.\nArgaltzeko tea zure gustura\nErrezeta tea pisua galtzea belar. Nahasketa zati bat dandelion root, peppermint, hostoak, fruituak perrexila, mihilua eta hiru zati aladierno azala. Belar pour ura irakiten eta utzi brew 15 minutu. Ondoren, iragazi belar tea eta kontsumitzen da, aldi 2st.l. goizean bat urdaila hutsik. Ikastaro hau hartu tea for weight loss - 2 hilabete.\nErrezeta tea pisua galtzea batetik mugurdiak. Pour 1H.l. hautsa mugurdi hosto ur edalontzi bat eta irakiten. Ondoren, beroa kendu eta utzi infuse 15-20 minutu. Ondoren, gehitu tea pureed mugurdiak.\nErrezeta tea pisua galtzea batetik Rowan. Nahasketa 7 zatiak fruitu lehorrak mendi lizarra eta 3 zatiak rosehip edo ortiga hosto eta pour 2 cups ura irakiten. Utzi infuse salda 4 ordu, ondoren, iragazi eta hartu Kopa erdi bat edan egunean hiru aldiz bazkariak artean.\nErrezeta tea pisua galtzea batetik sagarrak. Sagar txikia izan behar da, eta garratz, eta egokia da cultivar Antonovka. Brew erregularra te beltza eta gehitu du fin-fin txikitutako Sagarra. Utzi infuse 5-7 minutu eta edan. Tea hau arduratuko da, ez bakarrik zure aparteko kilo, baina gorde egingo kolesterol eta odol indartzeko.\nErrezeta tea pisua galtzea, edozein aukeratu ahal izango duzu arabera, zure hobespenak pertsonalak eta ahalik eta contraindications. Garrantzitsuagoa dena, eragina horietako bakoitzak da oraindik lortu, eta ez du esfortzu handirik eskatzen.


Iruñeak Pablo Sarasateren heriotzaren 110. urteurrena ekarriko du gogora, haren mausoleoa berrituz eta musikaz, zinemaz eta bisita gidatuez osatutako\nKondestablen Joaquín Calderónen dokumental bat proiektatuko da, eta kontzertu bat emango da, Sarasateren biolinaz, aditu baten eskutik\nIruñeko Udalak Pablo Sarasate biolin-jotzaile eta konpositore iruindarraren 110. urteurrena oroituko du kultur jardueren programa baten bidez, non musika, zinema eta bisita gidatuak izango baitira, eta haren mausoleoa zaharberrituz, zenbait kalte baitzituen. Programa irailaren 19tik, asteazkenarekin, 23ra arte, igandearekin, garatuko da. Xehetasun guztiak gaurko prentsaurrekoan azaldu dituzte Hezkuntza eta Kulturako zinegotzi ordezkari Maider Belokik eta Hiri Bizigarri eta Etxebizitzako zinegotzi ordezkari Joxe Abaurreak.\nPablo Sarasate y Navascués 1908ko irailaren 20an zendu zen, eta egun hori gogora ekartzeko, heldu den irailaren 20an, 11:30ean, Iruñeko Udalak bisita bat antolatu du haren panteoi zaharberritura, eta ekitaldi horri buru emateko, Pablo Sarasate Nafarroako Orkestra Sinfonikoak (NOS) omenaldia egingo dio. Nafarroako Orkestra Sinfonikoa, 1879an Pablo Sarasatek sortua, jardunean den talderik antzinakoena da nazioko orkestra-panoraman, eta emanaldiak izan ditu auditorio nagusietan, opera-denboraldietan eta nazioko zein nazioarteko jaialdietan. Orkestrako musikariek 12:00etan joko dituzte Sarasatek konposatutako bi lan, haren omenez.\nKultur jarduerak 19an hasiko dira, Calderónen dokumentalaz\nUdalak Sarasateren omenez prestatutako programa irailaren 19an, asteazkenarekin, hasiko da, 19:00etan, Joaquín Calderón nafarrak ekoiztu eta zuzendutako El rey del violin dokumentalaren proiekzioaz. Calderón Espainiako zinemako akademiko izendatu du duela gutxi Espainiako Zinema Arte eta Zientzietako Akademiak. Pablo Sarasateren garai berekoa ez ezik adiskide ere zen Henry Wieniawski biolin-jotzaile poloniarraren hilobira egindako bisitak zedarritzen du gerora biolin-jotzaile izango den Anna Radomska neskato poloniarraren etorkizuna. Biolinak pizten dizkion jakin-min eta pasioak, bai eta Nafarroako Orkestra Sinfonikoaren kide izateak, Sarasateri buruzko ikerketak egitera eramango dute. Ikerketa horren bidez Annak jendea ezagutuko du, eta hainbat toki bisitatuko, bide emango diotenak musikariari buruz aurretik inoiz inork kontatu ez zizkion gauzak jakiteko.\nIrailak 20, osteguna: lantegia eta Nicole Cresporen kontzertua\nOstegunean, irailak 20, El violín de viaje izenburuko lantegia antolatu da, zeinaren bitartez ezagutuko baitira Iruñeko konpositore eta musikariaren figura zein bere instrumentuak. Parte-hartzaile bakoitzak plastikozko materialekin sortuko du bere bidaia-biolin propioa. Lantegia Ana Rosa Sánchezek emango du, 18:00etatik 19:30era, eta izena emateko epea jarduera hasi eta 24 ordu lehenago arte egongo da zabalik. 5 eta 10 urte bitarteko haurrei zuzenduta dago, heldu batez lagundurik, eta 16 toki eskaintzen dira.\nHeriotzaren urteurren-egunean bertan, 20:00etan, Nicole Crespok kontzertua emango du, El violín de Sarasate canta una vez más izenburupean, eta Sarasateren biolina joaz interpretatuko ditu zenbait obra. Errezitaldia kontzertu-aurkezpen didaktiko modukoa izango da, halako moduan non zenbait ohar labur emango baitira Sarasateren Vuillaume biolinari buruz, eta hori jotzeko moduari buruz. Mark Kinkaid piano-jotzaileaz lagunduta, Nicole Crespok eskainiko duen programaren barruan Pablo Sarasateren obrak jotzeaz gain, Sarasatek aldizka jo baina hamarkadatan entzun ez den E. Bernard-en obra bat estreinatuko da. Nicole Crespo O"Donoghue, jatorriz eusko-irlandarra, bakarlari gisa aritzen da izen handiko orkestrekin batera, besteak beste Philharmonia eta la Royal Philharmonic Orchestra-rekin.\nBisita gidatuak Pablo Sarasate museo-aretora\nOroimenezko kultur programaren osagarri, doako bisita gidatuak egingo dira Kondestable Civivoxean kokatutako Pablo Sarasate museo-aretora. Hona bisiten datak eta ordutegiak: irailaren 21ean, ostiralarekin, 18:30ean, euskaraz; 22an, larunbatarekin, 11:00etan gaztelaniaz eta 12:00etan euskaraz; eta igandean, 12:00etan, gaztelaniaz. Izena doan eman daiteke Kondestable Civivoxean, www.pamplonaescultura.es udal webgunean eta 010 telefonoan (948 420 100ean, Iruñeaz kanpotik, mugikorretik edo telefono-operadore baten tarifa lauaren barruan deitzen bada).\nMuseo hau, zeina lehen Iruñeko Udal Artxiboaren barruan egon baitzen (San Joan Apaizgaitegi zaharreko kaperan), 1897an sortu zen musikariak hiriari egin zion dohaintzari esker: sarien sorta bat, instrumentuak, altzariak eta haren beste zenbait objektu pertsonal. Bildumak beste egoitza batzuk ere izan zituen aurrez, Udaletxe zaharra, adibidez. 2008az geroztik biolin-jotzaile eta konpositorearen ondarea Kondestablearen jauregian dago, Iruñeko Udal Artxiboan diren partiturak salbu.\nPablo Sarasate museo-aretoak gogora ekartzen du Iruñeko biolin-jotzailearen bilakaera, hainbat etapatan banaturik, lehen akordeetatik hasi eta lortu zuen nazioarteko ospe edo sanferminetako kontzertuetara arte. Bertan ikus daitezke askotariko pieza eta objektu pertsonalak (bitxiak, erabilera pertsonaleko tresnak, altzariak eta antzekoak), errege zein enperadoreen eskuetatik jasotako opariak, partiturak eta musika-programak. Erakusgai daude, halaber, bere Vuillaume eta Gaul&Bernarde biolinak, Bechtein pianoa, Mariano Benlliurek egindako brontzezko busto bat, eta José Llanecesek egindako erretratu bat.\nGarbiketa- eta konponketa-lanak mausoleoan\nPablo Sarasateren mausoleoa zaharberritzeko lanak marmolean zenbait kalte antzeman ondoren egin dira, eguraldi txarrak, alga eta likenen eraso biologikoak eta produktu urratzaileez egin diren garbiketa-lanek eragindakoak, zeinak harriaren gainazala narriatu baitute, harria bera gero eta kalteberagoa eginez. Faktore horiek direla medio, gainazal asko zimurtuta zeuden suontzietan, zutabeetan eta zerraldoaren eremu gailendu batzuetan, pitzadurak ere agertu dira, eta bolumena galdu da hainbat puntutan. Horrez gain, hainbat haustura eta pitzadura zeuden zutabeetan, aldaketaren ostean kateek pairatutako tentsioa dela eta. Kateetan, hain zuzen, ereinotz-hostoak ia erabat desagertuta zeuden, herdoilduta, eta margo-eskualdi asko zituzten. Marmola burdinaren herdoilak tindatua zegoen, eta orban horien sakontasunak asko zailtzen zuen horiek erabat desagerraraztea.\nHori horrela, lan hauek egin dira: oinarriak berdindu eta indartu, zutabe eta suontzietako herdoila garbitu eta pitzadura zein ainguratzeak konpondu, eta kateetan esku hartu. Azkenik, zerraldoa garbitu da. Kostua 30.867,49 eurokoa izan da.\nMundu zabaleko kritikak eta entzuleek aintzatetsitako musikaria\nPablo Sarasate, jatorriz Martín Melitón Sarasate, San Nikolas kalean sortu zen 1844ko martxoan. Aita izan zuen lehen irakasle. Santiago, Coruña eta Madrilen ikasi zuen. 1855ean, interprete gaztea, jada haur prodijio ezagun, Parisera joan zen beka bati esker, eta bertan abiatu zuen bere nazioarteko ibilbidea, 60ko hamarkadan. 13 urterekin Parisko Kontserbatorioko biolineko lehen saria eskuratu zuen, eta bere konposizio propioak jotzen hasi zen. 70eko hamarkada hasieran Ameriketara joan eta bertako entzuleak limurtu zituen. Itzulitakoan ere, Europan arrakasta handia lortu zuen Alemanian, Austrian, Herbehereetan, Errusian, Ingalaterran... 80ko hamarkadan mundu zabaleko kritikaren zein entzuleen aintzatespen osoa lortu zuen jendez mukuru izaten ziren kontzertuetan. Biarritzen hil zen, 1908an.\nSarasate Iruñearen seme kutuna da, 1900. urtean hartutako erabakiz, nahiz eta izendapena ez zen 1902ra arte egin. 1903az geroztik biolin-jotzaileari omenaldia egiten dio hiriko pasealeku nagusietako batek,1918az geroztik Taconera parkeko monumentu batek, eta beste batek Media Luna parkean (1959). Nafarroako Musika Kontserbatorio Profesionalak ere haren izena du.\nSarasateren heriotzaren 110. urteurrena\nIrailak 19, asteazkena, 19:00. Kondestable Civivoxa\nProiekzioa. Sarasate. El rey del violín\nAurkezpena eta solasaldia, haren gidoilari, ekoizle eta zuzendari Joaquín Calderónekin.\nIrailak 20, osteguna. San José udal-hilerriko panteoia.\nBisita zaharberritutako panteoira\nNafarroako Orkestra Sinfonikoaren omenaldia\nIrailak 20, osteguna: 18:00 - 19:30. Pablo Sarasate museo-aretoa. Kondestable Civivoxa\nLantegia. El violín de viaje\n5 eta 10 urte bitarteko haurrei zuzenduta, heldu batez lagundurik. Nork emana: Ana Rosa Sánchez\nIzen-ematea, doan, lantegia hasi baino 24 ordu lehenago bitarte, edozein Civivoxetan (16 toki)\nIrailak 20, osteguna. 20:00 Kondestable Civivoxa\nKontzertua. El violín de Sarasate canta una vez más\nNicole Cresporen eskutik. Kontzertu-aurkezpen didaktikoa, Sarasateren biolinaz joko dena.\nIrailak 21 (ostirala), 22 (larunbata) eta 23 (igandea). Kondestable Civivoxeko museo-aretoa\nOstiralean, 18:30ean, euskaraz.\nLarunbatean, 11:00etan, gaztelaniaz.\nLarunbatean, 12:00etan, euskaraz.\nIgandean, 12:00etan, gaztelaniaz.\nIzen-ematea, doan: Kondestable Civivoxa, www.pamplonaescultura.es eta 010 telefonoa (948 420 100, Iruñeaz kanpotik, mugikorretik edo telefono-operadore baten tarifa lauaren barruan deitzen bada).\nIruñean, 2018ko irailaren 14an\nIruñeak Pablo Sarasateren heriotzaren 110. urteurrena ekarriko du gogora, haren mausoleoa berrituz eta musikaz, zinemaz eta bisita gidatuez osatutako (73.5 Kb)\nIruñeak Pablo Sarasateren heriotzaren 110. urteurrena ekarriko du gogora, haren mausoleoa berrituz eta musikaz, zinemaz eta bisita gidatuez osatutako (178.52 Kb)


Pinudiak airetik fumigatzen 2016an Bizkaian. (Argazkia: Bizkaiko Foru Aldundia)\nBMZAk ohartarazi ondoren pestiziden erabilera kontrolik gabeak herritarren artean ezinegona pizten duela, gogora dakar ikerlan askok erakutsi dituztela botikok giza osasunaren gain dakartzaten kalteak. Bilboko medikuek zehazki nabarmendu dute Frantziako INSERM Osasunaren eta Ikerketa medikuaren Institutu Nazionalak berretsi duela pestizidok minbizien eta bestelako gaixotasunen ugaritzearekin zerikusia dutela.\nBilboko Medikuntza Zientzien Akademiak ohartarazi du ere Europako Parlamentuaren 2009/128/CE zuzentarauak agindu zuela pestizidez airetik fumigazioak egitea, baimenduz salbuespen batzuk egoera oso berezietarako eta beti ere inguruan jenderik bizi ez den parajeetan; EAE bezalako herrialde biztanlez bete batean azken baldintza hau ez da, noski, betetzen. Horregatik uste dute medikuek pinudiak airetik oxido kuprosoz fumigatzeak erremediorik gabe eragingo diela bertan bizi diren pertsona eta animaliei bezala urari, aireari eta ingurumenari.\nGogoratu arazi ostean Bizkaia eta Gipuzkoako lurrek mende laurden baino gehiagoz Dimilin pesitizidazko fumigazioak nozitu dituztela eta horrek gizakien osasuna eta ingurumena kaltetu dituela, BMZAk bereizten ditu oxido kuprosoa modu mugatuan erabiltzea –tomateak edo mahastiak tratatzeko, esate baterako– eta produktu bera modu masibo eta indiskriminatuan zabaltzea, bigarren kasu honetan inguruko organismoek barneratu dezaketelako eta gainera fumigazioen ondorioak pilatzen direlako. Oxido kuprosoak osasunean eragiten dituen kalteen artean medikuek nabarmendu dituzte eztarri eta biriketako sumindurak, diarreak, dermatitisak eta giltzurrunetan bezala gibelean eragin ditzaketen kalteak.\nHori guztiagatik BMZAk agintariei eskatu die ez dezatela oxido kuprosozko fumigaziorik erabili gaitzak jotako pinudien gainean, lekuko herritarren osasuna eta ingurumena kaltetuko dituelako. Administrazioari eskatu diote basogintza iraunkorrago baterako trantsizioari ekin diezaiotela, aldi berean hondamendiak jo dituen pinuen jabeei ekonomikoki lagunduz.\nKanal hauetan artxibatua: Pinu insignisa | Kutsadura kimikoa


Bukatu da Pourra'2014 - Azpeitia - uztarria.eus\nBukatu da Pourra'2014\nUztarria.eus 2014-07-27 22:14\nJon Rezabalek (Aristi taldearekin) irabazi du Uztarriaren aurtengo Tourreko porra, Alberto Jimenez (Majaderuek) izan da bigarrena, eta Axier Peñagarikano (Maxuzarra) hirugarrena. Beste hamaika apustugilek ere jasoko dute saria. Sari banaketa San Inazio bezperan, uztailaren 30ean, izango da, 20:00etan, Uztarriak festetan Erdikalean jarria duen tonbolan.\nGaur, uztailaren 27an, bukatu da 2013ko Frantziako Tourra. Horrenbestez, Uztarriaren Pourra ere bukatu da. Frantziako lasterketan garaipena Vincenzo Nibalirentzat (Astana) izan bada, Pourra'2014-ren sari nagusia Jon Rezabalek irabazi du, Aristi taldearekin. Aurtengo Pourraren podiumean bigarrena Alberto Jimenez izan da, Majaderuek taldearekin, eta hirugarren saria Axier Peñagarikanorentza izan da, Maxuzarra taldearekin. Pourra'2014k 154 apustu izan ditu. Azken sailkapena Pourraren helbidean ikus dezakezue, osorik.\n1.goak: 924 euro, Aristi, Jon Rezabal.\n2.goak: 616 euro, Majaderuek, Alberto Jimenez.\n3.goak: 308 euro, Maxuzarra, Axier Peñagarikano.\n4.goak: Bi lagunentzako afaria, Ez da inporta, Jose Angel Arzuaga.\n13.goak: Odriozola ardoaken oparia, Odriaran, Iban Aranbarri.\n22.goak: Erreka Bike-n oparia, Iturtzulo II, Mariano Sagardogi.\n36.goak: Ziklos Beniren oparia, Maxuzarra II, Iñaki Peñagarikano.\n48.goak: Aitzaki Kirolaken oparia, Urtzi Pro Tour, Garikoitz Oiarzabal.\n57.goak: Azpeitiko Kirol Patronatuaren opariak, Irazola Taxistie, Josu Zubizarreta.\n69.goak: Azpeitiko Udalaren saria, Eutsi Abraham, Iñaki Arzamendii.\n86.goak: Talasoterapiako bi lagunentzako zirkuitua, Ziripolen, Juantxo Sagardogi.\n100.goak: Odriozola Ardoaken oparia. Kokokrilue kalea, Gaizka Aranguren.\n123.goak: Uztarriaren sariak, Aurten bai, Xabier Lasa.\n154.goak: Tiobiboetarako 30 euroko balea, Dormilon, Jon Goenaga.\nHorren arabera, aurrtengo talde idealak 2415.40 puntu lortuko zituzkeen, iazkoak baino 29,65 gehiago.


Euskarabidearen Plan Estrategikoa - Ekintzak | Nafarroako Gobernu Irekia\nEuskarabidearen Plan Estrategikoa - Ekintzak\nNafarroako Gobernuak 2016-2019 aldirako Euskararen I. Plan Estrategikoa onartu zuen Gobernu Bilkuran Akordioaren bitartez 2017ko urtarrilaren 25ean. Herritarrek euskara ezagutzeko eta erabiltzeko duten eskubideari erantzun egokia eman nahi zaio planarekin, eta hori lortzeko beharrezko tresnak definitu eta babesteko, eta garatzeko neurriak hartu nahi izan ditu.\nEuskararen I Plan Estrategikoa (2016-2019)\nARDATZ: 4.3 ZERBITZU PUBLIKOAK\nHELBURU NAGUSIA: Administrazio publikoak zerbitzua euskaraz emateko gaitzea eta zerbitzu publikoetan euskararen eskaintza handitzea.\nEkintza: Departamentuko Hizkuntza Planak (2020-2022). Nafarroako Gobernuko departamentuen berregituraketak hauen hizkuntza plangintzaren berrikusketa eskatu du, departamentuetako buru berrietara egokitzeko.\nEkintza: Departamentuko Hizkuntza Planak (2019-2021). 2020-2022ko Hizkuntza Planek ordezkatu dituzte.\nEUSKARAREN I. PLAN ESTRATEGIKOAREN EBALUAZIOA\n2019 urtea akitzearekin, Euskararen I. Plan Estrategikoaren indarraldia amaitu da eta bidezkoa da horren ebaluazioa egitea. Horretarako, planaren betetze maila eta ebaluazioa xeheki azaltzeko, Euskarabideak planaren garapenaren gaineko txosten exekutibo hau apailatu du, planaren burutzearen eta ixtearen ondorioak labur azaltzeko. Txosten honek helburu hauek ditu:\n• Euskararen I. Plan Estrategikoaren ardatz bakoitzaren betetze maila azaltzea.\n• Erdietsitakoak adieraztea.\n• I. PEren ibilbidearen balantzea egitea.\n• Hurrengo plan estrategikorako gomendioak jasotzea.\nEuskararen I. Plan Estrategikoaren arloen %85 garatu du Nafarroako Gobernuak 100 ekintza baino gehiagorekin.\nTxostena: Euskararen I. Plan Estrategikoaren ebaluazioa\nARDATZ: 4.6. ARAUDIAK\nHELBURU NAGUSIA: Programa Akordioarekin bat, Plan honen helburuak betetzea ahalbidetuko duen araugintza lantzea, hizkuntza eskubideak babestuko dituena eta euskararen sustapena bultzatuko duen hizkuntza politika dinamizatzen lagunduko duena. Horretaz gain, beste erakundeekin lankidetza sakontzea eta hizkuntza plangintzarako datu soziolinguistikoak, orokorrak nahiz arlokakoak, aldian-aldian eskuratzea.\nEkintza: Herritarren hizkuntza eskubideak bermatzeko beharrezkoak diren arauzko xedapenak egitea, Euskarari buruzko Foru Legea garatuz..


Migratzaileen nazioarteko eguna: #KonpromisoaHartzenDut hospitalitatearekin - Hospitalidad.es\nMigratzaileen nazioarteko eguna: #KonpromisoaHartzenDut hospitalitatearekin\nMigratzaileen nazioarteko eguna dela eta –izan ere, gaurko asteazkenean ospatzen da, abenduaren 18an–, Visibles.org plataforman babesak biltzeko kanpaina bat jarri dugu abian, gizarteari migratzaileen aldeko abegi kulturarekin konpromisoa hartzera dei egiteko, harreran, aniztasunean eta bizikidetzan oinarrituta.\n#KonpromisoaHartzenDut migratzaileekin, errefuxiatuekin eta asilo-eskatzaileekin\nBadakigu giza mugikortasuna fenomeno naturala dela, eta gure gizartea gero eta anitzagoa dela eta izango dela. Horregatik, funtsezkoa da harrera duinaren, aniztasunaren eta bizikidetzaren kultura sustatzea. Migratzaileek eta bidean dauden pertsonek, asilo-eskatzaileek eta errefuxiatuek, bakarrik migratzen duten adingabeek eta gazteek, eskubideak eta betebeharrak dituzte eta bermatu egin behar dira.\nGiza eskubideekiko konpromisoa dudanez:\nBaieztatzen dut guztiok dugula sostengu eta segurtasun bila migratzeko eskubidea; eta, halaber, duintasunez eta abegiz hartuak izateko eskubidea dugula.\nUko egiten diet aurreiritziei, gezurrei eta migratzaileen nahiz giza eskubideak defendatzen dituzten aktibisten eta GKE-en kriminalizazioari.\nSinatu, eta konpromiso hauek hartzen ditut babesa eta bakea bilatzen duten migratzaileekin:\nNire elkartasuna adieraziko dut, eta indarkeriatik eta pobreziatik ihesean ari diren pertsonen errealitateak niregan eragina izatea onartuko dut, guztiak nire senide direnez, adierazpen faltsu eta xenofoboei uko eginik.\nLagundu egingo diet gure gizartean etxetik urrun etorkizunerako proiektua eraiki nahi duten pertsonei, nire komunitatean, auzoan nahiz hirian laguntza eskainiz.\nPertsona horien alde aritu eta defendatuko ditut, arduradun politikoei indarkeriatik, zapalkuntzatik eta desberdinkerietatik babes ditzatela eskatuz, gizaki guztion berezko duintasuna zaintzeko.\nOso garrantzitsua da herritar guztiok babesa ematea. Sinatzen baduzu, migratzen duten eta babesa bilatzen duten beste pertsona batzuei lagunduko diezu.\nEkimen hau Ignatian Solidarity Network sarearen eskaera batean oinarrituta dago. Hospitalitate kanpainak sustatzen du, eta kideko erakunde guztiei zabaldu zaie, helburu berak badituzte eta herritarrei parte hartzeko eskatu eta abegi- eta harrera-kultura duina sustatzeko kanpainarekin bat egin nahi badute.\nSINATU HEMEN MIGRATZAILEEN ETA ERREFUXIATUEN ALDEKO HOSPITALITATE KULTURAREKIN KONPROMISOA DUZULA ADIERAZTEKO


Baimen berezia da Errenterian motordun ibilgailuetan oinezkoen eremuetara sartzeko, eta, hala dagokionean, aparkatzeko.\nHerriko oinezkoentzako eremuetan ibilgailu batean zirkulatu behar dutela justifikatzen duten pertsonek edo haien ordezkariek.\nE10711 Oinezkoen eremuetan, baimendutako ordutegitik kanpo zirkulatzeko baimen eskaera\nOinezkoentzako eremuetan zirkulatzeko beharra egiaztatzen duen dokumentazioa.\nDokumentazioa baimena hasi baino gutxienez 72 ordu lehenago aurkeztu behar da.\nUdalak bere gain hartzen du kudeaketaren kostua, mugarriak irekitzeko giltza edo aginte kontrola ere eskatzen denean izan ezik. Azken kasu horretan fidantza jarri beharko da.\nErrenteriako Udaleko Trafikoko Ordenantza Orokorraren 1. eta 4. eranskinak.\nUdaltzaingora dokumentazioa bidali.\nDepartamentuko teknikariaren txostena.\nDepartamentuko delegatuaren oniritzia.\nOionezkoen eremuan zirkulatzeko txartela eman.\nUrte osorako baimenak urtero berritu behar dira.


antzerki tailerraren emanaldia Kurtzion - - Hiruka.eus\nantzerki tailerraren emanaldia Kurtzion\nJon Urraza 2016-06-03 01:04\nOstiralean, ekainak 3an, 20:00tan, Kurtzioko eszenatokian, “Astelehena” antzezlana ikusteko aukera daukazue.\nBi urte daramatzat Kurtzioko antzerki tailerra zuzentzen, talde bikaina osatzen dute, aurten ederto integratu diren bi partaide berri izan ditugu gainera eta datorren ikasturterako parte hartzeko interesa agertzen hasi omen da jendea, asko pozten nau horrek.\nElkarrekin sortu dugun antzezlanak, eguneroko bizitzak bezala, komedia eta drama uztartzen ditu. Ohi bezala hutsetik abiatu naiz aktoreekin batera antzezlana entseguetan sortzen, helburu nagusiena partaideek antzezten ikasten disfrutatzea delarik eta horren bidez helburu artistiko nagusia gauzatu, hau da, oholtza gainean benetako giza presentziak eta harreman autentikoak agertzea, eta honetarako aktore lanari lehentasuna ematen diogu beste guztiaren gainetik. Eta benetakotasun hau, Cassavetesen irizpideari jarraituz, oinarritik abiatu behar dela uste dut, hau da, benetako hartu emanak, benetako elkarrizketak, benetan entzun, hitz egin eta erreakzionatu. Eta hori guztia ondo pasatzeko asmoarekin, ikusleek eta baita aktoreek ere, “antzeztea dibertigarria izan daiteke-eta” (Meisner), eta joko honetan, eskarmentudunek zein hasberriek ederto barneratu dute bilatzen dudan interpretazioaren estetika.\nAnimatzen bazarete, baztertu aurreiritziak mesedez, ahaztu antzerki tailerreko emanaldia dela, ez eman bueltarik amateur/profesional izatearen esanahi ekonomiko zein filosofikoei. Etor zaitezte eta besterik gabe goza ezazue ikusiko dituzuen pertsonai eta egoerekin, ondo pasako duzue eta gainera debalde izango dira biak, funtzioa eta baita ondo pasatzea ere.\nHiruka 62. paperezkoa 2016-06-01


Hiribarren: "Elkartzen dira laborantza industriala eta hazkuntzaren kontrakoak"\n2018ko irailaren 26a, asteazkena | Ordua Euskal Herrian 05:22:39\n“Kabalen hiltzea gelditu behar dea jateko?” izenburupean, 2016ko Lurrama feriaren baitan hiru mintzalari kualifikatu ari izan dira baserrietan hazitako animalien ongizateaz eta hiltzeaz baina ere hazkuntzaren tokiaz. Mauleko hiltegiko bideo famatuak nekazariei eragindako kalteei erantzun beharrak mugituta, hitzaldia sustatu dute baserri txikien lana sustatzen duten ELB, Euskal Herriko Laborantza Ganbara, Biharko Lurraren Elkarteak eta Idokik. Bigarren lekukotasuna, Mikel Hiribarren Itsasuko (Lapurdi) abeltzain eta Confederation Paysanneko idazkari nagusia.\nMikel Hiribarren: " Erakutsia dugu animalien artatzen badakigula zuzeneko lokarria badugunean gure kabalekin"."\nKabalen ongizatea bereganatu behar dugu guk laborariek. Ongizatearen arloan aipatzen da erreglamendu barnean hobetzeko gauzak : oiloen kaiolen eremua handituz, aratzeak multzoan haziz, etab.\nHauek denak ez dira gaitza konpontzen duten aterabideak. Guretzat gaitza da zinez hazteko molde industriala nagusitzen ari dela gure eskualdeetan. Animaliak batzuk besteen gainean dira, beti barnean dira, anitz dira, kontzentratuak, laster haziak, gutien bat higitu gabe; kantitateak ekoiztu behar dira merkatuak hola irabazten baitira, ahal den merke haziz kabalak. Sistema hau guzia guztiz kaltegarria da gure laborantzarentzat, prezioa apalak baitauzka eta biziki kaltegarria da ere animalien ongizatearentzat.\nHazkuntza molde horiek gure hazkuntza guztiaren kritikan jartzen ditu herritar batzuk. Ezagutzen balute hobeki beste hazkuntza moldeak badirela, eta zein baikorrak diren jendartea, lurra eta klimarentzat, arras bestela arrazonatuko luketela pentsatzen dugu. Kalte handiak egiten dauzkute kondenan ari direnek: laborantza industriala eta hazkuntzaren kontrakoak borroka berean elkartzen dira azkenean. Gure laborari eta animalien arteko lokarria hausteko helburua dute eta horretan daukute minik handiena egiten. Guk uste dugu laborantza herrikoi eta iraunkorrak duela gehienik ihardesten jendarteak nahi duenari eta animalien ongizateari. Erakutsia dugu animalien artatzen badakigula zuzeneko lokarria badugunean gure kabalekin. Orduan dira kabalak osagarrian eta gu ere trenpu onean.\nLaborariak bizi dira beren animaliekin, sortzen ikusten dituzte, bizitzen laguntzen dituzte. Azken gune hori, hiltzeko orduarena, askoz ilunago da bistan da. Gaurko egunean ez da laborarien esku. Europako lege horren menpe gira. Austrian ikusi dugu behiak etxetan hiltzen ahal direla, gero haragia saltzeko. Bada legearen egokitzeko moldea beraz. Etxean hiltzearen eskakizun horretan ez gira mugatzen, nahi dugu ere hurbileko hiltegiak izan ditezen leku guzietan.\nGai beraren inguruan ikusi: Animaliak hil ala ez jateko? (1). J. Porcher: "Abelazkuntza eta abere produkzio industriala ondo berezi"


Rodolfo Martin Villaren auzipetzea baliogabetu du Argentinako justiziak | Gizartea | Berria\nRodolfo Martin Villa, 2017an, Efe agentziak eginiko elkarrizketa batean. SANTI DONAIRE / EFE Tamaina handiagoan ikusi\nRodolfo Martin Villaren aurka Argentinan irekita dagoen auzibidea eten egin dute. Maria Servini epaileak auzipetu egin zuen urrian Espainiako ministro ohia, baina, orain, apelazio auzitegi batek erabaki du prozesamendua baliogabetzea, delituen eta egiletzaren inguruko «frogarik ez» dagoela argudiatuta; hala ere, ez du kasua artxibatuko.\nMartin Villak helegitea jarri zion erabaki hari, eta Argentinako Ganbera Kriminal Federalak tramitera onartu zuen; orain, auzitegi horretako bigarren aretoaren arabera, «ez dago frogarik, ez zuzenekorik, ez zeharkakorik, ezta zantzurik ere» ministro ohiari egotzitako delituen inguruan. Batetik, epaileek adierazi dute Servinik akats bat egin zuela kalifikazio juridikoan, ez dutelako frogatutzat jotzen Gasteizko eta Iruñeko hilketak gizateriaren aurkako delitu izan zirenik —justizia unibertsalaren arabera jarduteko izendatu zituen hala Servinik—.\nGanberak erantsi du instrukzioan ez dela nahikoa froga aurkeztu baieztatzeko «botere aparatu» bat zegoenik Martin Villaren esanetara, eta «biztanleria zibilaren aurkako plan orokortu eta sistematiko» bat zutenik garai hartan. Ondorioz, epaileek diote ezin dela ministro ohia krimenon egiletzat jo. Hala, Argentinako magistratuek uste dute ez dagoela «nahikoa arrazoirik» ministro ohia auzipetzeko, baina ezta auzibidea artxibatzeko ere; «ikerketaren emaitzen zain» geratuko da ganbera.\nIndarkeria matxistaren aurkako udal taldetik atera dira Iruñeko feministak\nIndarkeria Sexistaren Aurkako Emakumeen Plataformak salatu du Navarra Sumak «edukiz hustu» duela sanferminetako kanpaina.


Elastiko laranjaren inguruko ohiko galderak\nAlda dezaket Marea Laranjaren elastikoaren neurria?\nIdatzi mezu bat mareanaranja@info.euskaltel.com helbidera, zure izena eta Euskalteleko kontuaren titularraren NAN-zenbakia adierazita, eta zure eskaera prozesatuko dugu. Adierazi zer neurritakoa nahi duzun, eta gure esku dagoen guztia egingo dugu aldatzeko. Eskaera egindakoan, berrespen-mezu bat jasoko duzu. Kontuan izan ezingo dugula beti aldatu, eskaera-kopurua dela eta.\nElastiko laranja egokitu zait, eta bete dut erreserba-formularioa. Zer egin behar dut elastikoa eskatutako dendan ez beste batean jaso nahi badut?\nIdatzi mezu bat mareanaranja@info.euskaltel.com helbidera, zure izena eta Euskalteleko kontuaren titularraren NAN-zenbakia adierazita, eta zure eskaera prozesatuko dugu. Adierazi zer dendatan eta zer egunetan jaso nahi duzun. Ahal dugun guztia egingo dugu erreserba aldatzeko, baina ezin dizugu ziurtatu aldaketa egin ahal izango dugunik, eskaera ugari baititugu. Berrespen-mezua jasoko duzu zure posta elektronikoan, datu berriak zehaztuta. Gogoratu eskatutako egunean dendara joatea.\nElastiko laranja egokitu zait, eta bete dut erreserba-formularioa. Zer egin behar dut elastikoa hautatutako dendan ez beste batean jaso nahi badut?\nIdatzi mezu bat mareanaranja@info.euskaltel.com helbidera, zure izena eta Euskalteleko kontuaren titularraren NAN-zenbakia adierazita, eta zure eskaera prozesatuko dugu. Adierazi zer dendatan eta zer egunetan jaso nahi duzun. Ahal dugun guztia egingo dugu erreserba aldatzeko, baina ezin dizugu ziurtatu aldaketa egin ahal izango dugunik, eskaera ugari jaso baititugu. Berrespen-mezua jasoko duzu zure posta elektronikoan, datu berriak zehaztuta. Gogoratu esandako egunean dendara joatea.\nElastiko laranja egokitu zait, eta bete dut erreserba-formularioa. Zer egin behar dut hautatutako diseinua aldatzeko?\nSentitzen dugu eman dizugun elastikoaren diseinua gustuko ez izatea, baina ezin dugu aldatu behin eman eta gero.\nEuskaltelen bezeroa naiz, eta ez didazue bidali mezurik esanez elastiko laranja jasoko dudala opari.\nGustatuko litzaiguke gure bezero guztiei eman ahal izatea elastiko bana, baina ezin dugu; hainbesteko interesa sortu du elastikoak! Elastikoa zuzenean zer bezerok jasoko duen eta zozketan nork parte hartuko duen erabakitzeko, irizpide komertzialak erabili ditugu, baina zorte-kontua ere bada. Eskerrik asko gurekin harremanetan jartzeagatik eta iruzkina egiteagatik. Gracias por ponerte en contacto con nosotros y por tu comentario. Dena den, zozketa esklusibo bat daukagu Euskaltelen bezeroentzat. Zorte on!\nEskuratu dut nire elastikoa. Eska ditzaket gehiago?\nGustatuko litzaiguke gure bezeroei elastiko gehiago ematea, baina jende asko dago interesatuta, eta nahi dugu beste bezero batzuek ere jasotzea berea, zuk bezala. Euskaltelen bezeroentzako zozketa esklusiboan har dezakezu parte. Milaka elastiko banatuko ditugu.\nEz dut jaso erreserba berresteko mezua, Marea Laranjaren elastikoa jasotzeko. Zer egin behar dut?\nIdatzi mezu bat mareanaranja@info.euskaltel.com helbidera, zure izena eta Euskalteleko kontuaren titularraren NAN-zenbakia adierazita, zure datuak egiazta ditzagun. Postaz bidaliko dizkizugu elastikoa jasotzeko behar dituzun datuak.\nFormularioa bete dut, eta bilketa-lekua eta -data aukeratu ditut. Zer ordutan joan naiteke nire elastikoa jasotzera?\nHautatu zenuen dendaren ohiko ordutegian joan zaitezke, baina, arreta hobea jaso nahi baduzu, jende gutxien ibiltzen den orduetan joatea gomendatzen dizugu: 10:30etik 11:30era eta 17:00etatik 18:00etara\nNahitaez titularrak joan behar du elastikoa jasotzera?\nKontratuaren titularra ezin bada joan elastiko laranja jasotzera, nahikoa da elastikoa jaso behar duen pertsonak titularraren NANaren fotokopia erakustea.\nEuskaltelen bezeroentzako zozketa esklusiboan parte hartu dut. Noiz egingo da zozketa?\nZozketa 2020/06/08an egingo da, eta irabazleak 2020/06/12an argitaratuko dira.\nElastiko bat egokitu zait Euskaltelen bezeroentzako zozketa esklusiboan. Noiz eta non jaso dezaket?\nMezu elektroniko bat jasoko duzu formulario baterako estekarekin. Formulario horretan, zer dendatan jasoko duzun eta zer neurritako elastikoa nahi duzun hautatu ahal izango duzu.\nNola bermatzen duzue bezeroen segurtasuna osasun-egoera berezi honetan?\nGure dendak arreta segurua eskaintzeko prestatuta daude, eta gomendatutako arau guztiak betetzen dituzte. Gainera, jende-pilaketak saihesteko, mugatu egin dugu elastikoen eguneko entrega-kopurua.\nEskerrik asko Marea Laranjaren parte izateagatik!\nCookieen politika | Lege Oharra | Pribatutasun Politika | FAQ


Auto ekoizpenei deialdi berria, autoantolaketan oinarritua - 54. Durangoko Azoka - Kulturaren Plaza\nAuto ekoizpenei deialdi berria, autoantolaketan oinarritua\nAuto ekoizleen artean, zenbat sortzaile hainbat errealitate dagoela konturatuta, planteamendu berri bat proposatu du Durangoko Azokak. Izan ere, hasierako deialdian jasotako eskaerek planteamendu berria egiteko beharrizana utzi dute agerian, antolatzaileen begietara.\nSortzaile guztiek Kulturaren Plaza nagusian euren lekua izateko ahalegindu gura dute antolatzaileek. Horregatik, deialdi berri hau auto antolaketan oinarrituko da, azokako espazio berezia sortzaile eta elkarte bakoitzaren ahalmenaren eta inplikazio mailaren arabera moldatu ahal izateko.\nAreto Nagusiaren alboan egongo da auto edizioentzako espazioa. Eremu horren kostu totala (900€ aurreikusten dira, BEZ barne) denen artean ordaintzea proposatzen da, eta ardurak ere sortzaileen artean antolatzea: standean egon beharreko orduen txandak, lanak nola aurkeztu erakusmahaian, diru kontuak nola partekatu...\nBaldintza berberak, planteamendu berria\nHasierako planteamenduan bezala, ezingo da edozein sorkuntza lan erakutsi Azokan.\nKatalogoan, gehienez bi auto ekoizpen duten sortzaile edo elkarteak aurkeztu ahalko dira. Ez dira baztertuko beraien lanaren parte bat beste enpresa batzuekin argitaratuta dituzten sortzaileak\nPlanteamendu berrian, espazioaren azpiegituren azalpen zehatzagoa hurrengo dokumentuan topatuko dute interesa dutenek: [dokumentua]\nIzena eman, azaroaren 10era arte\nSortzaileen artean auto antolatu beharko denez lekuaren dekorazioa, espazioa, txandak, salerosketa kontuak eta abarrak, hori antolatzen hasteko, denen arteko komunikazioa garrantzitsua izango da eta horretarako hasierako batzar bat egingo da Durangon, azaroaren 13an, eremua nola partekatu adosteko.


Baziren ordurako lau hilabete Serenity Star Abran zegoela. Venezuelatik heldua zen, ongarria bodegetan. Anberesera zihoan portua jo behar izan zuenean makina matxuratua. Hala heldu zen eta han segitzen zuen denboragarrenera, moilara ezin atrakatuta, Urbano Peñak hatsa bota zionean Mateo Vallejori kolkora:\n— Hori hemen geratuko duk.\nErdiz erdi azertatuko zuen.\n— Hemen geratuko duk —errepikatu zuen—, sabel barrenaz hondarra jota itotzea erabakitzen duten japoniar balea horietako baten moduan.\nZaila ere ez zeukan, Luren oroitargazkiarekin aitite Mateoren etxera etorri eta hori esan zuenerako, bulego onetik zekien Urbano Peñak zamaontziak ez zuela itsasora ateratzeko baimenik. Erratzeko beldurrik gabe zekien ez zuela gainera inoiz izango.\n— Eskerrak bodegak behintzat hustu dizkioten.\nBere gelara jo eta berehala itzuli zen Mateo Vallejo, larruzko uhalak zituen prismatiko handi batzuk eskuan.\n— Bahitua zagok —jarraitu zuen Peñak.\nUrrunduak zitzaizkion une batez Lurekikoak.\nMintzo zedin utzi zuen Mateo Vallejok, eskatu gabe erria ziezaiola nahi zuen. Igarri nion.\n— Zorrak lepo eta hartzekodunak lepotik.\nHitzik esan gabe pasa zizkidan prismatikoak, inoren laguntzarik gabe aise topatuko nuelakoan Abran zeuden ontzi guztien artean. Begietara ekarri nuenean, neure aurrean hondoratu behar zitzaidala zirudien. Luren errautsak hedatu genitueneko goizak hartu zidan gogoa.\nEztul egin zuen Mateo Vallejok. Kopa hutsa bete zion ostera lagunari.\nMolokot eginda enpresak, galdutzat zuen ontzi ugerra, antza, armadoreak. Ez omen zien bidaltzen zitzaizkion faxei eta e-mailei erantzuten, ez zuen telefonorik egundo hartu. Atenasko bulegoa Egeoak ito zuela ematen zuen, Jonikoak jan zuela, Adriatikoa traganarru bihurtu eta betirako irentsi zuela. Mataza gaitza zegoen bildua antza interesen artean, bateko kontsigna agentziak eta zamaren ugazabak, besteko aseguru etxeak eta itsas agintaritzak... Kontua zen marinelak txori txikirik jaso gabe zeudela azken zazpi hilabetean.\nKontsulatuetara deituta, ezinezkoa bihurtua zen munta hartako arazoari aurre egingo ziokeen arduradunik aurkitzea. Azkenik, ezin zuela legediaren amaraunean ezer egin aitortu behar izan zuen diplomaziak.\nLiberiakoa zuen bandera Serenity Starrek.\nLiburuan zetorrenaren berdina zuen. Zerrenda zuri-gorriak zituen oihal zikinak, estatuaren sorreratik eredu izan zuen Ameriketako Estatu Batuetakoen irudira, baita lauki azul bat ere ezkerrean. Izar zuri bakarra izatea Liberiakoak berrogeitakaren ordez. «Liberiak lur askea esan nahi du» idatzi nuen koadernoan. Marrak eta izarra, adin horretan bakarrik lortzen duzun doitasunez marraztu nituen orri zurian. Mateo Vallejok bere gelan zuen entziklopedian begiratuta erantsi nizkion orain irakurrita irri-antza eragiten didaten lerroak: «Monrovia du izena hiriburuak, James Monroe estatubatuar presidenteagatik».\nHamalau gizon zeuden ontzi herdoildu hartan gatibu.\n— Hamalau gizon —errepikatu zituen bere artean Mateo Vallejok Peñaren hitzak.\nSerenity Starren ukrainarrak ziren nagusi, bi moldaviar ere bazeuden, bi aljeriar eta filipinar bat. Kapitainak portura heldu eta aste bigarrengoan alde egin zuen, Amsterdam kanpoaldean, Markenen zuen etxera. Urbano Peñak esanda jakin genituen hauek guztiak:\n— Familia duelako hemen zakiagu.\nEgun hartan, ahaleginik egin gabe agertu zitzaidan hegazkin bat balkoitik mugitu gabe. Londresera bidean zela egin nuen neure artean, bidaiari berezi bat zuela leiho ondoan. Aireportutik atera eta berehala etzan zen esker hegal gainean bira egiteko. Leihotxotik kapitainaren begiek ur-biltza jo dute, moilako aerosorgailuak, zentral termikoko tximiniak, zama-lanetan dabiltzan ontziak, erregai biltegiak. Lurreratze trena entzun du hegazkin sabelpean gordetzen, eta lasaitu egin da. Abran, eguzkiaren printza gorriek ur azalean dirdira margotzen dutelarik, ontzi mordoxka dago. Nekerik gabe agertu zaio Serenity Star begietara.\nKubierta hutsik dago.\nPrismatikoak erantzi eta mahai gainean utzi nituen. Orratzekin, puntuak ezarri nituen buruz osatu nuen mapa mundian. Ukraina Mosku azpian kokatu nuen, Asia ekialdeko irlen anabasa hartan Filipinak. Aljeria, ez zen gaitza. Eta Moldavia? Bazuen itsasorik non sartu ez nekien Moldaviak?\nEtxetik urrun zebiltzan guztiak nolanahi ere.\nBerriro eraso zion eztulak Mateo Vallejori. Orduan ekin zion Urbano Peñak, eta ordurako ez dakit bera zen edo pattarra mintzo zena, esanez zer kalte egin dioten ukrainarrek, letoniarrek edota bulgariarrek merkantzia ontziteriari. Haiek bai, baina batez ere Asia ekialdekoek, Singapurkoek, Thailandiakoek, Indonesiakoek, Malaysiakoek, Myanmarkoek, Vietnamekoek, Filipinetakoek. Erreskadan bota zituen herriak, mapa mundiaren zati oso bat eraitsi zuen hitz zantarrokin, langile merkeak zirelako geratu zirela hemengoak behar gabe.\n— Jende horren erruz zagok hainbeste istripu itsasoan. Petrolioa nonahi, olioa, gai kimikoak... badakik zer hondamendi? Zergatik eta ez dutelako prestakuntzarik.\nSalto egin zion Mateo Vallejok:\n— Errua ez duk ba eurena izango!\nZurekin aritzen zenean ikasi nuen, betarteagatik nekien noiz ezin izaten zion gehiago eutsi.\n— Geu hasi ginenean ez genien halaxe kendu lanpostua Europa aberatsekoei?\n— Guk ikasketak genitian! —defenditu zuen bere burua Peñak.\n— Soldatak lotsagarri jaitsita!\nEskerrak eman nituen ez zeundelako elkarrizketa hartan, bestela badakit Mateo Vallejori egingo zeniokeela kontra, ez ausaz berarekin bat ez zentozelako, ezpada ordurako, nik zu bezala, zuk ere zeure aita begien aurrean ikusi ezin zenuelako.\nLu hil aurretik Peñak beti galdetzen zuela zugatik aitortu zidan behin Mateo Vallejok. «Hirea bai ondo enpleatua», esaten omen zion, Luz galdetzen zionean bestela erantzuteko, «ez nire alaba hori bezala, firin-faran munduan barrena, egunero opor balitz bezala».\n— Etxean geratu izan balitz...\nNeure aurrean errepikatua zen:\n— Hala izatera bizirik genikean.\nHarena izan behar zenuen semea.\nIzua zabaltzen hasia zela gaineratu zuen Urbano Peñak. Izua, ontzia egoera horretan egonda bagak aingura katea eten eta jitoan haitzen, moilen, hondartzaren kontra bultzatuko ote zuen. Ordurako garbitzen hasia zen itsasertzean utziko ote zuen erraietan zeraman kaka guztia.\n— Zer esan duk daramala?\n— Hustu dutela esan zidatek, baina nork jakin... gasolioa behintzat izango dik. Anberesera zihoan...\nElkarrizketa bere arrastoan sartua zen atzera. Ontzi barneko bizi baldintzei buruz jardun zuten luzaroan, ura amaitzen ari zitzaiela, laster zirela argirik gabe. Arazoak barre mingotsa eragiteko moduko tolesdurak zituen. Marinelek zazpi hilabeteko soldatak zituzten kobratzeko, baina ontzia utziz gero galdu egingo zituzketen eskubide guztiak, baita zor zitzaiena kobratzekoa ere. Hala zabaldu zuten itsas sindikatuetatik.\nEta zuloa handituz zihoan. Azken asteetan marinelak ontzitik lehorrera eta lehorretik ontzira eraman izan zituen lantxa konpainiak, zor zitzaiena egundo ikusiko ez zuela pentsatuta, «zerbitzuak etetea» erabaki zuen. Kasua hartu orduko abandonatzen zuten abokatuek. Portuko agintaritzarekin ere konpondu ezin. Beste horrenbeste makina konpontzen ahalegindu zen enpresarekin.\nDirurik ezean dena da arazo.\n— Egoera honetan inork ez ziek lagundu nahi. Normala.\nMateo Vallejo ez zegoen barkatzeko:\n— Laguntza ematea beste zerbait zelakoan nengoan.\nItzalak luzatzen hasiak ziren. Egunak sano laburragoak zetozen, eta arrastiak ilundu egin zituen aurreko etxeko leiho berdexkak. Aspaldiko partez aro ederra genuen. Konturatzerako bi ordu pasa generamatzan balkoian, Luren memoriarekin hasieran, marinel abandonatuen lorratzean gero.\nHitz egin zuen moduan, Mateo Vallejok aurrez ere bazekiela zerbait ondorioztatu nuen, ez zuela berria Urbano Peñak esan ziona. Zamaontzien artean ibiltzera eraman ninduen larunbat hartan nik harrapatu ez nuen zerbait ikustera joana zela sartu zitzaidan buruan. Harritzekoa zen, urrun gelditzen zen Urbano Peña ume bat bezala negarrez ikusi nuen unea. Beharbada ez zela inoiz gertatu oldozten hasia nintzen, neuk asmatua zela dena.\nIpurditik oratu zion edontziari, hatz artean ibili ostean zegoen bezala uzteko. Hasperen egin zuen.\n— Martxa egin beharko diat. Ez diat andrea bakarrik utzi nahi...\nHutsago geratu zen etxea. Galdua zuen usaina itzuli zen berriz. Tripaki-lainoak gorritzen hasiak ziren. Zigarro bat piztuko zuen Mateo Vallejok. Mahai gainekoak batu eta balkoiko atea zarratu genuen. Eguzkia apaltzen zelarik, nabarmen hozten zuen etxean. Zer egin nahi nuen galdetu zidan. Ordurako ez genion elkarri zutaz galdetzen, itzal bat baino ez zinen, gure bizitzetan eguna amaitzera gindoazela soilik sartzen zena. Institutuko beharrak nituela erantzun nion. Osteratxo bat egitera zihoala esan zidan, farolerantz. Zabor poltsarekin ateratzen ikusi nuen. Gelan sartu eta liburuak zabaldu nituen ohe gainean.\nZenbat denbora pasa zen, ez dakit. Sartzen entzun zintudan. Sukaldeko irratitik zetorren erle hotsa sumatu nuen gero. Bakarrik ari zinen afaltzen, auskalo zer estadiotan epaileari txistuka ari ziren kaiku haien artean. Piper gorrien usaina, arrautzena gozoago. Zazpi-sukalde bihurtzen hasia zinen ordurako. Ez uzteko platerak garbitzeke gogorarazi nizun. Balkoira atera nintzen argiak ikustera. Serenity Starrek ere piztuta zituen bereak.\nIlargi etzanak sehaska zirudien.\nLuz oroitu nintzen, barkuen arteko argi artean hegan oraindinoko, udagoieneko haizearen konpasean. «Serenity Star», apuntatu nuen koadernoan. «Eta baten bat hilko balitz izar horretan, zein zerutara joango litzateke?».\nHorrelako txorakeriak idazten dira hamahiru urterekin.\nGau hartan Moldavia non dagoen topatu nuen atlasean. Aitite Mateok eta Peñak balkoian izandako elkarrizketak hartu zidan lo atarikoa. Serenity Starren, loak hartu ez bazituen, zure futbol partida bera jarraitzen ariko ziren seguru asko.\nMoldaviak ez du itsasora irteerarik.


Denborak eraman ez duena, barkatutakoa - GARA\nZenbat gauza gordeko ote ditu bakoitzak bere memorian? Denborak ez du barkatzen, eta noizean behin garbiketa lanetan aritzen da ganbarako traste zaharrak bota eta berriagoei lekua egiteko. Helburua jakina da behintzat; oroitzapenen mekanismoak herdoiltze arriskutik ahalik eta gehien aldentzea. Barkaziorik ez izate horrek badu, ordea, aurrez finkatutako preziorik, garestiago ala merkeago, azken buruan bada ere, bakoitzak ordainetan ematen duena, mekanismo hura «zaintzeagatik» emandakoa.\nUkiezinen zerrendak ere badira ganbara horretan, urteen esperientzia baliatuta, bakoitzak berean finkatutakoak. Nirean ere bada zerrenda kuttunik, gehienak txikitako oroitzapenekin lotutakoak: amak litxarreriak erosten zizkidanekoa, udako oporretan kalean pasatutako ordu luzeetakoa, ikastolako garaietakoa... eta beste hainbat hemen aipatzekoak ez direnak, beti gertatu ohi den bezala.\nZerrenda horretatik «erorita» geratu zaizkit ganbaratik egindako garbiketa haietan galdutakoak. Ziur dakizu inoiz ikusi duzula, behin edo behin berarekin kalean gurutzatutakoa zarela, edo etxean berari buruz hitz egiten entzun diozula amari, baina ez zara akordatzen, hura ere galdu zen.\nOrain egun gutxi Parisera bisitan joandakoek esan zidaten ez zekiela nor nintzen, beste norbaitekin nahastuta zegoela eta ez zitzaiola burutik pasatu ni izan nintekeenik. Hura ere ahaztuta egongo da, bere zerrendatik aspaldian eroriko nintzen ni ere, inoiz bere zerrendan egona banaiz, bederen.\nHorman eskegitako argazki bakar batek esaten dit nor den eta ezer gutxi dakit haren inguruan, baina ezagutzen dudala esan dezaket, inoiz hitz erdirik gurutzatu ez badugu ere. Eta baiezta dezaket baita ere hark ezagutzen nauela, bai aurreko hartan izandako egonaldiaren ondotik behintzat. Haren ahotsa, izaera, asmoak urrun geratzen diren arren, argazki batek gerturatu du nigana. Denborak galarazitakoetatik zerbait berreskuratzeko aukera ematen duela frogatu dut, irudi baten bitartez bada ere. Eta nire ganbaratik eraman ez duena barkatutzat emango dut hemendik aurrera.


Trapagarango Udala - Liburuaren eguna - Irakurtzen ikasten duten umeentzako oparia\nLiburuaren eguna - Irakurtzen ikasten duten umeentzako oparia\nUrtero, Liburuaren Nazioarteko Eguna ospatzeko, Trapagarango Kultura Sailak Udal Liburutegiak elkarlanean, zorionak ematen dizkiete ikasturtean zehar irakurtzen ikasten duten umeei eta pare bat liburu oparitzen dizkiete.\nNormalean, liburutegira etortzen dira liburu horien bila, baina aurten, COVID-19ak sortutako egoera dela eta, ezinezkoa da hala egitea, eta hori dela eta Kultura Sailak erabaki du ipuinak etxeetara bidaltzea, ume bakar bat ere ez dadin geratu oparirik gabe.\nHorrela bada, irakurtzen ikasteagatik zorionak emateaz gain, esan behar diegu oso harro gaudela haietaz eta exenploa ematen ari zaizkigula bizi dugun egoera honetan. Beraz, zorionak eta aurrera txapeldunak!!! Benetako heroiak zarete!\nLiburuak irakurle txikiei egun hauek etxean hobeto igarotzeko balioko dietelakoan gaude.


KMK egunerako gida praktikoa | Kilometroak 2019\nSalbatore Mitxelena Ikastola\nGure hirugarren Kilometroak\nAbestia eta bideoklipa\nLogoa eta leloa\nZirkuitua eta egitaraua\nKMK egunerako gida praktikoa\nKMK egunerako gida praktikoa (pdf)\nAhal izanez gero, saiatu garraio publikoa erabiliz etortzen Zarautzera.\nEuskotrenek zerbitzu berezia eskainiko du egun osoan. Honakoa izango da trenen ordutegia:\nSan Pelaiotik Donostiarantz:\nSan Pelaiotik Eibarrerantz:\n07:19/08:19/09:13/10:13/11:13/12:13/13:13/14:13/15:13/16:13/17:13/18:13/19:13/20:13/21:19/azkena 22:19ean Zumaiaraino.\nZarautz herritik Donostiarantz:\nZarautz herritik Eibarrerantz:\n07:20/08:20/09:20/10:20/11:20/12:20/13:20/14:20/15:20/15:51/16:20/16:51/17:20/17:51/18:20/18:51/19:20/19:51/20:20/20:51/21:20/azkena 22:20ean Zumaiaraino).\nDonostiatik datorren trenak San Pelaioko geltokian geldiunea egingo du eta berriz ere Donostiara itzuliko da. Beraz, Donostiatik etortzen direnek, San Pelaio geltokian jaitsi behar dute, eta Donostiara itzultzeko geltoki berean hartu behar dute trena.\nBilbotik datorren trenak herriguneko geltokian geldiunea egingo du eta berriz ere Bilborako norabidea hartuko du. Beraz, tren hau hartu behar dutenek herriguneko geltokian jaitsi behar dute, eta itzuleran ere geltoki berean hartu behar dute itzulerako trena.\nLurraldebuseko autobusei dagokienez, Urola Kostako autobus zerbitzuak ohiko geldialdiak egingo ditu Zarautzen.\nSan Pelaioko biribilgunean dagoen autobus geltokiaren kokagunea aldatu egingo da (suhiltzaileen ondokoa), eta AP8aren irteerako biribilgunean dagoen tren azpiko pasagunean kokatuko da geltokia.\nBost aparkaleku prestatuko dira eta horietara bideratuko dira autoak, autobusak edo bizikletak, Zarautzera iritsi ahala.\nBizikletentzako eta autobusentzako berariaz prestatutako aparkalekuak izango dira.\nAutoak: AP8tik datozenak Maxi Eroski eta inguruan dagoen industriagunean dauden aparkalekuetara bideratuko dira. Hau betetzen bada, Salberdineko aparkalekua erabiliko da.\nMeagaseko errepidetik eta Getariatik datozen autoak, berriz, Abendaño industriagunera bideratuko dira.\nAutobusak Astiko aparkalekura bideratuko dira.\nAutokarabanak Abendañoko aparkalekura bideratuko dira.\nBezperan etortzeko eta Zarautzen gaua pasatzeko asmoa duten furgonetek eta autokarabanek Abendañoko aparkalekua erabili ahal izango dute. Doan.\nHemen ikus daiteke aparkaleku bakoitza non dagoen: https://labur.eus/zirkuitoa-P\nAniztasun funtzionala duten herritarrek Ikastola ondoan dagoen aparkalekua erabili dezakete (Eguzki Izarra edo Garden izenez ezagutzen da).\nBestetik, Mollarrin kokatuko den HURA gunera igotzeko, doako garraio zerbitzua izango da, Ikastolako gunetik, 14:30etik 19:30era.\nUrriaren 5eko 20:00etatik urriaren 6ko 23:00etara Zarauzko hainbat kale trafikoarentzat itxita egongo dira. Honakoak, zehazki:\nLAPURDI kalea: Maria Etxetxiki kaletik Mateo Mujika kaleraino.\nGIPUZKOA kalea: Nafarroa kaletik Zinkunegi kaleraino.\nKORTAZAR kalea: osorik.\nMINTEGI kalea: osorik.\nIbilbideko hiru guneetan PUNTU MOREAK egongo dira.\nBoteretzeko, informazioa partekatzeko eta eraso sexistei erantzuteko prestatu diren guneak dira.\nGune bakoitzean erasoen aurreko babesa, ligatzeko praktika egokien dekalogoa, txapak, kamisetak eta kondoiak izango dira eskuragai, besteak beste.\nHondakinak gaika sailkatzeko edukiontziak egongo dira ibilbidean zein hiru guneetan.\nSalbatore Mitxelena ikastolako ikasleak eta dozenaka boluntario hondakinak jasotzen ariko dira egun osoan zehar ibilbidean eta hiru guneetan.\nHala ere, erabili hondakinak sailkatzeko edukiontziak, mesedez. Saiatu hondakinik ez sortzen, eta sortuz gero erabili hondakinak sailkatzeko edukiontziak. Saiatu ingurua garbi uzten.\nDebekatu egingo da zirkuituan beira sartzea.\nIbilbideko hiru guneetan egongo da otorduak egiteko aukera:\nTxosnetan, makarroiak zerbitzatuko dira: 3€. Kortazarren eta Mollarrin, baita albondigak ere: 5€.\nAntoniano Kirol Elkartean jangela prestatuko da, Lumagorriren laguntzarekin.\nHelduen menua: 15€. Haurren menua: 8€.\nIkastolan, sagardotegiko menua izango da, Izeta sagardotegiaren laguntzarekin: 35€.\nHauxe da urriaren 6rako osatu dugun egitarau oparoa!\nBertan izango dira, besteak beste: Skasti, TikTara, Joseba Irazoki, Sonakay, Bad Sound, Aiama eta Aneguria, McOnak, Pottors ta Klito, Sara Zozaya... eta beste hainbat!\nHemen bakoitzaren ordutegia eta kokalekua: https://labur.eus/egitaraua-kmk19\nkilometroak.eus webguneak egunean zehar edizio jarraitua izango du, albiste, argazki, bideo eta gainerakoekin.\nKilometroen twitter, instagram eta facebook kontuetan ere jarraipen berezia izango du egunak.\n#kmk19 izango da sare sozialetan argazkiak, bideoak eta txioak partekatzeko traola.\nZarauzko Arraio Irratiak egun osoan zehar saio monografikoa egingo du, eta ibilbidean zehar banatutako megafoniatik entzun ahal izango da.\nDebekatu egingo da zirkuituan alkohola eta beira sartzea.\nAurtengoa izango da ibilbidea egiteko aukera emango duen azken Kilometroak eguna. Gozatu ibilbideaz, beraz!\nN634 errepidea itxita egongo da. Igandean autoa ez erabiltzeko eskaera egiten diegu herritarrei, behar-beharrezkoa den kasuetan izan ezean.\nZarautzen gerta daitezkeen larrialdi egoera guztietan, herritarrek 112 zenbakira deitu behar dute. Ohiko larrialdiak kudeatzen dituzten hainbat zerbitzutako ordezkariak (suhiltzaileak, 112, udaltzaingoa...) Ikastolan kokatuko den koordinazio gunean egongo dira.\n© 2019 KILOMETROAK\nMaria Etxetxiki kalea 14, 20800 Zarautz\nT. 943 831 752 | zarautz@ikastola.eus


Bakardadeaz - Berria Ikasgela\nGoizalde Landabaso | 2021eko abuztuaren 20a\nPertsona bat ilunabarrean itsasoari begira. BERRIA\nBakardadeaz berba egiteko mahai-inguru batera gonbidatu naute. Beti iruditu izan zait bakardadeari ez zaiola nahikoa garrantzirik ematen, eta deigarria egin zait horrelako zerbait antolatzea. Gure bizitzetako konstante bat dela uste dut; garaiotan, baina, areagotu da. Ez bakarrik pandemiagatik edo derrigorrezko etxeratzearengatik. Erlauntz bakartuetan bizi garela iruditzen zait askotan, elkartasuna balio gisa demodé, eta gero eta bakarrago eta bakanago. Akorduan daukat eskolakide bi nituela, bikoitzak; berdinak ziren, eta beti elkarrekin egoten ziren. Batzuetan neure buruari galdetzen nion inoiz bakarrik sentituko ote ziren. Beharbada ordukoaren oihartzun da, baina bikiak ikusten ditudan aldiro gauza bera galdetzen diot neure buruari: ea bakardadea zer ote den ba ote dakiten.\nDuela bi urte Erresuma Batuan Bakardadearen Ministerioa sortzea erabaki zuen Theresa Mayk, orduko lehen ministroak. Populazioaren %14 inguruk pairatzen zuen bakardadea, edo bakarrik sentitzen zen, eta ezinbestekotzat jo zuen Mayk ministerioa sortzea. Horrek, jakina, ez du arazoa konpondu, baina bideak ezarriko ditu. Azken asteotan Japoniako lehen ministroak erabaki du Bakardadearen Ministerioa sortzea. Iaz 20.000 pertsonak bere buruaz beste egin zuten. Datu lez utz dezakegu Japonian koronabirusaren eraginez hildakoak urte horretan: 3.400 inguru. Emakumeen artean %14 igo da suizidioen tasa. Bakardadeak emakumezkoak jotzen ditu portzentaje handiagoan; emakumezko jiteacloseIzaera. du batez ere.\nErresuma Batuan eta Japonian ulertu dute bakardadea ez dela norbanakoaren auzia, latzagoa dela, kolektiboari dagokion arazoa dela. Kolektiboaren gabeziak bistara uzten baititu bakardadearen arazoak.\nBakardadeak amildegiak sortzen ditu gure baitan, troka erraldoiak. Ez dut uste konponbide erraza duenik, baina zenbat eta bakanago, orduan eta gorriagoa izango da.\nBakardadeaz Goizalde Landabaso | | 2021eko otsailak 23


Mamutaren odola « uhandreak\n« And the grunion ran again…\nItsastxorien gatz-guruinak (edo Smichdt-Nielsen fisiologo handiaren inoizko aurkikuntzarik azkarrena) »\nOrain dela gutxi mamuten beste moldapen baten berri izan dugu. Kasu honetan ez dagokio mamutaren anatomiari, bere fisiologiari baizik. Baina, -pentsatuko duzu, irakurle-, nola jakin daiteke mamuten fisiologiari buruzko zerbait, duela milaka urte desagertu baziren! Egungo bioteknologiako metodoei zor diegu iraganeko animalia horren fisiologiari buruzko informazioa eskuratu ahal izana. Ondoren azalduko dugu kontua.\nDuela berrogeita lau mila urte inguru hil zen mamut baten aztarnen ADNa hartu dute bere sekuentzia (ADN) anplifikatzeko eta ezagutzeko. Horrela lorturiko ADN katetik hemoglobina kodifikatzen duten zatiak (loci) hartu dira eta Escherichia coli bakterio ezagunaren genoman txertatu dituzte, bakterioek “loci” horiek transkriba ditzaten eta dagozkion proteinak -hemoglobinaren kateak kasu honetan- sintetiza ditzaten. Ohikoak diren esperimentuak egin dira gero horrela erdietsiriko hemoglobinarekin, bere ezaugarriak ezagutu ahal izateko.\nIkertzaile-taldeak interes berezia zuen hemoglobinaren funtzioaren eta tenperaturaren arteko harremanean. Izan ere, arnas pigmentuen oxigenoarekiko kidetasuna jaitsi egiten da tenperatura goratzen denean. Hori dela eta, tenperatura apaletan oxigenoarekin konbinatuta gelditzeko joera dute arnas pigmentuek eta hori, mamutaren hemoglobinaren lanarentzat, eragozpen handia izan zitekeen.\nMamutak animalia homeotermoak ziren, hau da, konstante mantentzen zuten barne tenperatura. Hala ere, tenperaturaren egonkortasun hori ez da osoa izaten. Hotza egiten duenean, gorputzaren luzakinak hoztu egiten dira; bestela energia gehiegi beharko litzateke gorputzaren luzakinak ere bero mantentzeko. Pinguinoen kasua, esaterako, oso argia da, izotzaren gainean dauden oinetatik bero handia galtzeko arriskua baitute; horregatik gelditzen dira zerotik hurbil, ez dituzte berotzen. Mamuten kasua ez zen, seguraski ere, hain muturrekoa, baina kontu segurua da hankak eta tronpa, neurri txikiagoan, hoztu egiten zitzaizkiela. Hori horrela, elefante baten hemoglobinak ez luke askatuko oxigenoa, konbinatuta geratuko bailitzateke hotzaren eraginez.\nMamutaren hemoglobinaren eta oxigenoaren arteko konbinatze/askatze hori aztertu dutenean behatu dute mamutaren hemoglobina eta elefantearena desberdinak direla. Mamutaren hemoglobina, baldintza fisiologiko arrunten menpe, ondo deszamatzen da tenperatura hotzetan, elefantearena tenperatura beroan deszamatzen den neurri berean. Beraz, desberdintasun molekular txiki bati esker mamuten hemoglobinak oxigenoa aska zezakeen elefantearen hemoglobinak aska ezin izango zuen baldintzen menpe. Garrantzi handiko moldapena zen, izan ere, zeren oxigenoa zeluletara ondo iristeko ezinbestekoa baita pigmentuaren zamatze/deszamatze jarduera hori behar bezala gertatzea. Bestela oxigenoa hartu zukeen biriketan, baina gero gorde egingo luke hanketan eta hankek ez lukete izango energia-sustratuak metabolizatzeko modurik.\nErreferentzia: Kevin I. Campbell et al (2010): “Substitutions in woolly mammoth hemoglobinconfer biochemical properties adaptive for cold tolerance”, Natur Genetics (advance online publication) (5 may)\nmaiatza 13th, 2010 | Etiketak:hemoglobina, homeotermia, mamut, odola, oxigenoarekiko kidetasuna, Tenperatura | Atala: Sailkatugabeak\n3 iruzkin honentzako: Mamutaren odola\nmaiatza 13th, 2010 at 9:04\nRNEko “A hombros de gigantes” saioko podcast-a entzuten ari nintzela izan dut honen berri gaur goizean. Bertan emandako informazio motza ederto zabaldu didazu artikulu honetan. Zur eta lur utzi nau honelako ikerketak nola egiten diren jakiteak: 44.000 urtetan izotzetan egon den mamut baten ADN sekuentzia anplifikatu eta bakteria batetan txertatu, zer nolako jokamoldea duen ikusteko… Benetan, aulkitik altxatu eta zuei zientzilari guztiei txalo eta txalo egiteko gogoa sartzen zait, zer egiteko gai zareten/garen ikasten dudan bakoitzean. Mila esker lan zientifiko hori guztia ezagutzera hain argi emateagatik.\nmaiatza 13th, 2010 at 9:25\nZientzialariena, beste lan bat da, ez du besteonak baino meritu handiagorik edo txikiagorik. Baina Pedro Etxenikek dioen bezala, gizateriaren kultur lorpen kolektibo handiena da zientzia. Hau da, zientzialari solte (eta jenial) batzuk izan zenik, besteena ez da beste munduko gauzarik, baina talde-lantzat hartuz gero, ikaragarria da.\nTweets that mention Mamutaren odola « uhandreak -- Topsy.com\nmaiatza 14th, 2010 at 12:59\n[…] This post was mentioned on Twitter by Juan Ignacio Pérez. Juan Ignacio Pérez said: "Mamutaren odola" sarrera berria "Uhandreak" bitakoran: http://bit.ly/bcNsZ9 […]


Enpresariak ateak ez ixteko "zirrikitu bila" ari direla salatu dute sindikatuek - Azkoitia - Maxixatzen.eus\nMaxixatzen.eus 2020-03-31 11:15\nEspainiako Gobernuak funtsezkotzat jo ez dituen enpresek itxita egon beharko dute gaurtik aurrera. Neurri berria arautzeko dekretua igande gauerdian atera zen, eta nahasmena sortu du horrek lantokietan. Dena den, LAB sindikatuak emandako datuen arabera, Azkoitian itxita daude Osatu, Gohita, Intza Group, Ordelan, Murua eta Sidenor lantegiak, eta Sammic-eko langile ia denak etxera bidali dituzte. LAB sindikatuak salatu du enpresariak, orokorrean, "zirrikitu bila" dabiltzala beren enpresak irekita mantendu ahal izateko\nFuntsezkoak ez diren jardueretako langileak ez dira lantokietara joango gaurtik apirilaren 9ra arte. Larunbatean eman zuen Espainiako Gobernuak neurri berri horren berri, eta izatez indarrean atzo sartu bazen ere, hori arautzeko dekretua igande gauerdia baino lehenxeago argitaratu zuten Espainiako Aldizkari Ofizialean. Hori dela eta, enpresetan zalantzak izan zituzten atzo, beren jardunarekin jarraitu ahal izango ote zuten ziur ez baitzekiten askok. Hori dela eta, eskualdeko enpresa gehientsuenek ateak zabaldu egin zituzten, 24 orduko epea baitzuten zalantzak argitzeko eta itxierarako antolatzeko. ELAko ordezkari Zigor Gazpioren arabera, gaurtik aurrera ezingo dute zabaldu Urola Kostako lantoki gehien-gehienek, nahiz eta zerrenda zehatzik ez duten oraindik.\nLAB sindikatuak emandako datuen arabera, Azkoitian, itxita daude Osatu, Gohita, Intza Group, Ordelan, Murua eta Sidenor lantegiak, eta Sammic-eko langile ia denak etxera bidali dituzte. Azpeitian, berriz, Arimar, Areka, Ormola, Tecnicur, Glual, Tecnalia, Biele, Astigarraga Kit Line eta Sarralle itxi dituzte. Zestoan Industrias Altzubia (Logure), Mecanizados TAR eta GRI Castings itxi dituzte, eta Forjas Iraeta ezingo dute zabaldu, dekretuan jasotako irizpideen arabera. Aizarnazabalen, Migsa eta Obe Hettich lantegiak ere itxita daude. Aldiz, Bombas Azcue irekita dago momentuz, eta Goialde lantokia zabalduko duten edo ez ez da ziurra.\nZumaian, GKN automozio enpresa, Lagun Artea eta Balenciaga ontziola itxita daude, eta Mendiaraiz ezingo dute gaurtik aurrera zabaldu. Getarian eta Aian lantegiak dituen Indauxek ospitalerako altzariak egiten ari dela azaldu du sindikatuko ordezkariak, eta haren arabera, "lantegia irekita mantentzeko ahaleginak egiten ari dira". Zarautzen, berriz, itxita daude Fresmak, Otzarreta, Elesa eta Arrona Hermanos enpresak. KSB Iturrek martxan jarraituko du, beren jarduna beharrezkotzat jotzen dutelako, eta Electro TAZ enpresak ere zabalik jarraitzen du. Aiako Ondozabalek ateak zabalik jarraituko du.\nELAko ordezkariaren esanetan, funtsezko zereginen zerrenda horretan sartzen ez diren hainbat enpresak "beharrezkoa den materiala" sortzen dihardute, eta hori egin ahal izateko martxan izan behar dute fabrika. Dena dela, Gazpiok uste du horrek ezin duela "aitzakia" izan enpresa osoa zabalik izateko. Horrekin lotuta, salatu du enpresek "etekin ekonomikoak bakarrik" hartzen dituztela kontuan, "langileen osasuna albo batera utzita".\nLAB sindikatuak salatu du enpresariak, orokorrean, "zirrikitu bila" dabiltzala beren enpresak irekita mantendu ahal izateko. "Orain, bat-batean, denen jarduna da behar-bebarrezkoa", azaldu du Aihotz Aiestaran LABeko ordezkariak. Horren aurrean, beharrezkoa ez den guztia itxi behar dela irmo defendatzen jarraitzen du sindikatuak: "Batetik, oso-oso zaila ikusten dugu industrian segurtasun neurri guztiak hartzea, eta bestetik, ez zaigu zentzuzkoa iruditzen babesteko materiala industriara bideratzea; izan ere, Osakidetzako langileek, egoitzetakoek, etxez etxeko zaintzaileek edo supermerkatuetakoek ez dute nahikoa", adierazu du Aiestaranek. "Zertarako bideratu material hori kotxeentzako motorrak egiten dituen enpresa batera?", galdetu du. Izan ere, uste du "oinarri-oinarrizkoen segurtasuna bermatuta izan arte itxi behar direla gainontzeko enpresak".\nHorrez gain, zalantza piztu da egunotan lana aldi baterako erregulatzeko txostena eskatuta zuten enpresek aurrerantzean izango duten jardunarekin. Enpresa askok ez dituzte jaso oraindik eskaera horien erantzunak, baina LAB sindikatuko ordeskariak azaldu du bost eguneko epean erantzunik jaso ez duten horiei onartutzat eman dietela erregulazioa; horri isiltasun administratiboa deitu diote. Iragan astean lana aldi baterako erregulatzeko txostena onartu zieten enpresek erregulazio hori indarrean izango dute aurrerantzean ere. Egoera hori aplikatuta ez zeuden eta orain funtsezko jardunen zerrendan sartzen ez diren lantoki horietako langileak dira orain "galdutako" orduak aurrerago berreskuratu beharko dituztenak.\nLantokiak, alarma egoeran\nMomentuz halako ezer gertatuko denaren zantzurik ez badago ere, alarma egoeran indarrean da Euskal Herrian ere, eta egoera muturrera iristen bada, posible da Espainiako Estatuak enpresen kontrola hartzea. Horrek gehien eragingo oinarri-oinarrizko ekoizpena duten lantokiei eragingo die. Estatuak hala erabakitzen badu, armadak enpresa horien gidaritza har dezake, eta zenbat eta zer epetan ekoiztuko duen kontrolatu ere bai, langileen eskubideak (jai egunak, ordutegiak...) kontuan hartu gabe.\nEskualdera begira jarrita, Okin enpresa litzateke halakorik aplikatzea posible den enpresetako bat, ogia ekoizten baitute lantoki horretan. Gainontzeko lantokiek ere badute arrisku hori, baina ohiko jardunean ekoizten duten materialarekin jarraitu beharrean, estatuak behartu ditzake "funtsezkoa den hori" egitera, horretarako baliabiderik baldin badauka. LABeko kideak garbi utzi du hori ez dela gertatuko jakien banaketa ondo bermatuta dagoelako, baina jakinarazi du alarma egoerak baimentzen duela hori egitea. Uste du garrantzitsua dela horren jakitun izatea.


'Rios Hormonados' txostenak agerian uzten du Estatu mailako zein Euskadiko ibaiek duten plagizida maila altua - Ekologistak Martxan - Euskal Herria\nEcologistas en Acción eta Pesticide Action Network Europe en artean eginiko ikerketaren ondorioz prestatutako ‘Rios Hormonados’ txostenak agerian uzten du iberiar penintsulako ur superfizialek pairatzen duten plagizida kutsadura altua. Ikerketa, 10 Konfederazio Hidrografikoetako Uren Kalitatearen Bigilantzia Programetako datu ofizialetan oinarriturik dago, hartutako datuak ematera beharturik baitaude.\nGlifosatoa da Euskadiko ibai arroetan gehien topatu den plagizida, herbizida toxikoaren erabilera maila altuaren erakusgarri.\nLindanoa eta bere isomeroen hondakinak, aztertutako 10 ibai arroetatik 7tan topatu dira. 90′ hamarkadara arte Insektizidaren ekoizpen prozesuan gertatutako hondakinen kudeaketa txarra agerian utziz.


Semen bankua | Laguntza Bidezko Ugalketa Quirón\nEpe luze samarrean esperma laginak gorde ahal izateko, Bilboko, Donostiako eta Iruñako Laguntza Bidezko Ernalkuntza Unitateetan esperma banku bana daukagu; horietan zenbait tratamendu motatan erabiltzeko esperma laginak gordetzen ditugu. Banku horiek behar bezala identifikatuta dauden 1 ml-ko krio-hodi multzoak dauzkate; eta horiek nitrogeno likidozko edukiontzietan biltzen dira -196 ºC-an.\nBanku horiek emaile anonimoen laginak gordetzen dituzte, ondoren emaile baten esperma behar duten bikoteen tratamenduetan erabili ahal izateko.\nBeste zenbait erabilera\nLaguntza bidezko Ugalketako unitateko tratamenduak jasotzen dituzten bikoteetako gizonezko batzuen esperma ere banku hauetan gordetzen da. Zenbait gizonek arazoak dituzte momentu jakin batean laginak lortzeko eta, beraz, aldez aurretik esperma izoztu ahal izatea psikologikoki lasaigarria gertatzen zaie; izan ere, laginak lortzeko erraztasun handiagoa dute jadanik izoztutako esperma laginak badaudela eta horiek erabil daitezkeela jakinda. Bestalde, haien lanagatik bidaiak sarritan egin behar dituztenek tratamenduaren egunean kanpoan egon beharra izan dezakete; horregatik, badaezpada ere, esperma laginak izoztuta gordetzen dira tratamenduaren egunean esperma lagina beharrezkoa delako.\nBalio handiko esperma laginak ere gordetzen dira; hau da, aldi baterako edo betirako azoospermia (hazi isurian espermatozoiderik ez edukitzea) eragin ohi duten erradioterapia- edota kimioterapia-tratamenduak jaso beharko dituzten gizonezkoen esperma. Horrela, nahi izanez gero, etorkizunean seme-alabak izateko aukera ez dute galtzen.\nBasektomia egingo duten gizonezkoek ebakuntzaren aurretik esperma gordetzeko etorkizunean esperma erabili nahiko balute.


Urrezko Bikain ziurtagiria lortu du Sagardoetxea Museoak. - Sagardoaren Lurraldea\nUrrezko Bikain ziurtagiria lortu du Sagardoetxea Museoak.\nAbe 16, 2013 Sailkatu gabea 0 comments\nHizkuntza kudeaketaren bikaintasuna ebaluatzen duen Bikain ziurtagiriaren goi mailako agiria eskuratu du Sagardoetxea Museoak, eta honekin, gaur egun urrezko Bikain ziurtagiria duen Euskal Herriko museo bakarra izatea lortu du. Sagardun Partzuergoko Andoni Gartzia Lehendakariak jasoko du ziurtagiria abenduaren 17an Bilboko EITB-ren egoitzan ospatuko den ekitaldian.\nEuskalit Kalitaterako Euskal Fundazioak eta Eusko Jaurlaritzako Hizkuntza Politikarako Sailburuordetzak ematen dute Bikain ziurtagiria eta enpresa nahiz erakunde batean euskararen presentzia, erabilera eta kudeaketa egiaztatzen ditu.\nEgiaztapen hori egiteko, Bikain ziurtagiriaren aurretxostena bete behar izan dute Sagardoetxean eta ondoren, talde ebaluatzailearen bisita jaso eta elkarrizketak burutu behar izan dituzte. Egindako lanaren emaitza, Bikain ziurtagiriaren goi mailako edo urrezko agiria lortzea izan da.\nZorionik beroenak Sagardoetxeari!


Adenak Kataluniako kostaldean atuna gizentzeko landetxeei luzamendua eskatu die | Consumer\nAdenak Kataluniako kostaldean atuna gizentzeko landetxeei luzamendua eskatu die\narabera: Astelehena, 2002ko martxoaren 25a\nWWF/Adenak Kataluniako gobernuan, Josep Graui Seris, Kataluniako itsasertzean hegalabur-haztegiak instalatzeko lizentziak emateko luzamendua eskatu dio Kataluniako Gobernuari, sektorea erregulatzeko lege-esparru egokia sortu arte, jarduera horren kudeaketa iraunkorra bermatzeko. Erakunde ekologistak kezka agertu du Mediterraneoan atunak gizentzeko industria azkar hedatzen ari delako, inolako kontrolik eta lege-erregulaziorik gabe, eta penintsulako arrantza-baliabide baliotsuenetako bat mehatxupean dago.\nAdenaren arabera, azken urteotan haztegietan gizendutako hegalaburraren ekoizpenaren hazkundea esponentziala izan da, batez ere Murtzian, eta 1986an 200 tona eskas izatetik 2001ean 7000 tona baino gehiago izatera pasatu da. Gaur egun, jarduera horretan aritzen diren enpresek hedatu egin nahi dute itsasertzeko gainerako lekuetan, ekologistek diotenez.\nIndustria horrek ingurumenerako dituen arriskuak argi daude. Adenak adierazi du jarduera horrek eragin zuzena duela hegalabur-populazioen gehiegizko ustiapenean, kontuan izanik gizentzeko aleak ez direla gatibu hazten, baizik eta banako basatiak direla. Gainera, arrain txiki eta ertainetatik gatibu dauden atunak gizentzeko, presio handia egiten da espezie batzuen populazioetan. Inguruneari kalte egiten dion beste alderdi bat abeltegien eta kostaldearen arteko hurbiltasuna da, eta horrek beste jarduera ekonomiko batzuk arriskuan jartzen ditu, hala nola turismoa edo artisau-arrantzako flotak. Era berean, Adenak gogorarazi du atuna substantzia toxikoak erraz pilatzen dituen espeziea dela, eta, beraz, poluzio-iturrietatik gertu landetxeak instalatzeak arrisku handia dakarkio kontsumitzaileen osasunari.\nBestalde, tunidoen konbertsio-faktore txikiak 20 kilo elikagai behar ditu kilo bat atun ekoizteko, eta horrek baliabide eta poluzio organikoaren iturri bihurtzen du jarduera hori.\natun granjas-eu moratoria-eu


Hiru kaletako lanak heldu den astean hasiko dira - Lakuntza - Guaixe.eus\nGuaixe 2018-10-20 09:59\nLakuntzako Larrañeta, Kañada eta Mendigain kaleetan eginen dira berrikuntza lanak. Hain zuzen ere, lurpeko sare guztiak berritu eta airetik doazen kableak lurperatu, eta hori egin ondoren zoladura berria jarriko da. Lanak heldu den astean hasi eta bost hilabeteren buruan despedituko dira, martxorako-edo.\nLan horiek Hermanos Apezetxea enpresak eginen ditu eta haien truke 517.318,31 euro (BEZ barne) jasoko ditu. Ur azpiegiturak berritu behar direnez, lanen zati horren kostua Sakanako Mankomunitateak hartuko du bere gain. Horretarako 94.318,31 euro (BEZ barne) bideratuko ditu. Gainontzeko 423.314,95 euroak (BEZ-a barne) Lakuntzako Udalak ordainduko ditu. Baina horretarako Nafarroako Gobernuaren Tokiko Azpiegitura Planeko diru-laguntza jasoko du. Udalak bere zatia diruzaintzako gerakinean duenarekin eta erabilera askeko funtsetik jasotakoarekin ordainduko du eta ez da zorpetuko.


Idoia Peñakoba Etxebarria - Komunitatea - Goiena.eus\nIdoia Peñakoba Etxebarria\nKontsumo-ohitura ala militantzia?\neka 10 Debagoiena\nEAEko egoera sozioekonomikoaren bilakaerari buruzko txosten bat irakurtzeko parada izan dudan honetan, arreta deitu eta, era berean, poztu egin nauten emaitza batzuk partekatu nahi nituzke.\nMetabertsoa: fikzio ala errealitate?\nmar 18 Debagoiena\nMetabertsoa, gero eta sarriago entzun arren, niretzat oraindik arrotza eta nahasia den hitz potoloa.\nIragana eta geroa uztartzen\n2021 aza 07 Debagoiena\nEtorkizuna eta iragana, parez pare. Gaur, euskal ingeniariek diseinatutako hiri barruan batetik bestera edota distantzia laburrak airez korritzeko tramankuluaren berri izan dut: aerotaxia.\nZoriontasun nazional gordina\n2021 uzt 02 Debagoiena\nLekunberriko ekimen interesgarri baten inguruko albistea entzuteko parada izan nuen orain gutxi: herriko Ongizatearen Plan Estrategikoa, herritarren zoriontasun eta ongizatea areagotzeko helburua d...\nEmakume zientzialaririk bai?\n2021 ots 28 Debagoiena\nCOVIDaren aurkako borrokan murgilduta gauden honetan, beste guda batzuk ere baditugu esku artean.\nBat-batean, hiztegi berria\n2020 urr 30 Debagoiena\nEgunkari, aldizkari, telebista eta sare sozialetan, etxean, lanean nahiz lagun artean, nonahi eta une oro dago COVID-19aren gaia pil-pilean. Gaurkoan, beste gai bat aukeratzeko tentazioa izan dudan...\nX, Y, Z belaunaldien ondoren\n2020 ots 28 Debagoiena\nSarri pentsatu izan dut baby-boom garaiko gurasoek gure alaba-semeekiko daukagun belaunaldi arrakala iraganean baino txikiagoa dela; nolabait, modernoagoak garela, pentsaera, izaera eta jokaera aur...\n2019 mai 31 Debagoiena\nAstelehen gaua, Londrestik heldu berri, nekeak gaindituta, modu apartan igarotako uneek utzitako gozamenaren nekeak, ordea. Bederatzi neska-lagun taldearekin hiru eguneko asteburuari amaiera eman e...\nOpor osteko sindromerik?\n2018 ira 14 Debagoiena\nIraila. Oporrak amaitu dira. Heldu da opor aurreko errutinara bueltatzeko unea eta asko, opor osteko sindromearekin! Baina benetako sindrome bat al da edota, gauza guztiei izen bat jartzeko tendent...\nAhalegina edo emaitza?\n2017 urr 11 Debagoiena\nZertaz idatzi pentsatzen hastean, agian Kataluniari buruz egin beharko nukeela bururatu zait, baina, dagoeneko, zer gehitu nezakeen, jada esanda gelditu ez dena?\nAlbistegia ala 'txarbiltegia'?\n2016 urr 28 Debagoiena\nBurura etorri berri zait aurreko baten nire haur txikiak egindako galdera: "Ama, telebistan zergatik ematen dituzte berri txarrak bakarrik?". "Ez, txiki, mota guztietako berriak ematen dituzte albi...\nKafeaz gozatzen ala katiluaz?\n2015 eka 05 Debagoiena\nExekutibo talde arrakastatsu bat bere maisu zaharrarekin elkartu zen.


Bilduren trena — Eibar.ORG | Eibarko peoria\nHemen zaude: Hasiera / Blogak / Harrikadak / Bilduren trena\nMikel Iturria 2011/05/05 07:00\nAuzitegi Konstituzionalak gaur gauean aterako duen epaiaren zain, Bildu inguruan batu den jendeak epe ertainera itxaropentsu egoteko arrazoiak dituela iruditzen zait.\n1.- Pasa den larunbatean Arnaldo Otegi askatzeko manifestazioan egon zen ezker abertzaleko lagun batekin hitz egin nuen astelehenean. Oso pozik zegoen han ikusitakoarekin. Bere ustez, egoera zail honek balioko du ezker abertzaleko jendeak behar den bezala baloratzeko EAk eta Alternatibak emandako urratsa. Era berean, Bildukoak konpaktatzeko balioko duela zioen.\n2.- Arnaldo Otegi. Osama Bin Laden garbitu zuten bezala ez badute berarekin akabatu nahi, halako batean presondegitik aterako da Arnaldo. Eta bere lidergoa ezbaian egon bazitekeen barrura sartu zutenean, ateratzekoan lider sendoagoa izango du ezker abertzaleak. Militarrak bere tokian jarri dituena, besteak beste.\n3.- Ez da Bilduren arazo soila hau: demokrazia da gakoa. Eta Estatu Espainolaren demokrazia mailak koska bat behera egiten badu, independentistak egiteko makinak abiadura hartuko duelakoan nago.\nHiru ideia hauek bota nahi nituen Bakearen hiri... eta misilena! den Donostiatik. Misilen kongresu bat egun hauetan Donostian eta apenas dagoen informaziorik komunikabide nagusietan.\nEl tren de Bildu, este apunte en castellano\netiketak: euskal_aberia, donostia, ezkerra, arnaldo_otegi, euskal_herria, bakea, bildu\nEgokia iruditu zait Iban Arantzabalen "Orain (ere) politikarako ordua da" apuntea. Ea politikaren benetako ordua den, alderdikeriarik gabe.\nDena den, Ibanek dioen bezala, Poliziak Bilduren atzetik jarraituko du eta PPk gogorarazi dio Espainiako Gobernuari ilegalizazio zantzu berririk topatuz gero, maiatzaren 12ra arte dagoela denbora eskaera aurkezteko.\nMadrilgo politikariek ez dakit, baina hemengoek (PPkoak eta PSEkoak barne) lasaitu ederra jaso zuten Bilduren legalizazioarekin. Gehienek.\nOso gertukoak ditudan pertsona batzuk ausardia eduki dabe tren honetan montatzeko eta hautesgaien zerrenda batean sartzeko. Arriskuak ez ziran nolanahikoak, kartzelan amaitzeko eta bestelakoak. Horrexegaitik neure esker ona eta besarkada beroa lehenik eta behin eurentzat guztientzat. Zalantzarik ez deukot boto zaparradea jasoko dabela bazter guztietatik, jentea amorratuta eta konbentzituta jungo da botoa emotera, aspaldiko partez.\nBilboko Arenalean bizi izan genduana ez da erraz ahazteko modukoa izango.


Euskal Herriko Itzulia 2019 zuzenean ETB1en eta eitb.eus-en apirilak 8-13\nEuskal Herriko Itzulia, egunero, zuzenean, ETB1en eta eitb.eus-en\nGaur Zumarragan hasi eta larunbatean Eibarren amaituko den lasterketa, arratsaldero izango dugu ikusgai, 15:00etan.\nEuskal Herriko Itzulia, zuzenean, apirilaren 8tik 13ra bitartean\nEuskal Herriko Itzuliaren webgunea\nAurten, apirilaren 8tik 13ra bitartean, Euskal Herriko Itzulia zuzenean ikusi ahal izango dugu ETB1en eta eitb.eus-en. Astelehenean Zumarragan abiatu eta larunbatean Eibarren amaituko den lasterketaren kontakizuna egingo dute arratsaldero, 15:00etan hasita, Fermin Aramendik eta Xabier Usabiagak. Berebat, errepidean gertatzen denaren berri emango digu egunero Alfontso Arroiok errepidetik bertatik, motorrean egingo baitu etapa guztien jarraipena.\nAspaldiko partez, erlojupeko batekin hasiko da Itzulia, Zumarragan. 11 kilometro egin beharko dituzte txirrindulariek lehen liderra erabaki eta gizonik indartsuenen artean aurreneko aldeak markatzeko. Bigarren etapak Zumarragatik Gorraitzera eramango ditu txirrindulariak. Ibilbidean, asfaltatu gabeko zenbait kilometro egin beharko dituzte.\nHirugarren egunean, Sarrigurenen abiatu eta Estibalizera iritsiko dira, eta azken hiru kilometroetan gorantz egingo dute. Aurtengo etaparik luzeenak bi mendate izango ditu: Goñi (2. mailakoa) eta Opakua (3. mailakoa). Laugarren jardunaldia Gasteiztik Arrigorriagara doana izango da. Ibilbidean lau mendate gainditu beharko dituzte, tartean, lehen mailako bat: Bikosgana.\nAzken bi egunetan Eibar izango da ardatz. Ostiralean, urtero legez, Arrateko etapa ikusgarria jokatuko da, eta ibilbide laburra baina gogorra egin beharko du tropelak larunbatean. 118 kilometro baino ez, baina Azurki, Kortazar eta Asentzio gainak tartean. Sailkapen nagusia irauli nahi dutenentzat ibilbide aproposa.\nPartaideen artean, hauexek dira azpimarratzeko modukoak: Julian Alaphilippe, denboraldi hasiera honetan zazpi garaipen lortu dituen gizona; Adam Yates, sasoi onean dagoen txirrindularia; Geraint Thomas, iazko Tourraren irabazlea; eta Nairo Quintana eta Kwiatkowski, atzerritarren artean. Euskaldunen artean, berriz, Mikel Landa, Izagirre anaiak, Pello Bilbao, Omar Fraile eta Mikel Nieve, besteak beste, duten onena ematen saiatuko dira.